text:
HARARE—
Mutevedzeri wemutungamiri wenyika, Va John Landa Nkomo, vashaya muHarare neChina mushure mekurwara kwenguva refu nechirwere chegomarara.
Vachizivisa nyika zvaitika, mutungamiri wenyika, VaRobert Mugabe, vaudza vatori venhau pa State House kuti VaNkomo vashaya mangwanani eChina.
Munin’ina wemufi, Va Samuel Sipepa Nkomo, vanove gurukota rinowona nezvemvura uye vari ivo vari kutaura vakamirira mhuri yemufi vaudza Studio 7 kuti varwadziwa zvikuru nekushaya kwemukoma wavo.
VaNkomo, avo vange vave nemakore makumi manonwe nemasere ekuberekwa, vanonzi vakarwara kwenguva refu vakambonorapwa ku South Africa uye vakazodzoka munyika ndokuenderera mberi nekurapwa kusvika vazofa neChina.
VaNkomo ndivo mutevedzeri wemutungamiri wenyika wechina kufa vari pachigaro zvichitevera kufa kwakaita Va Joshua Nkomo muna 1999, Va Simon Muzenda muna 2003 pamwe naVa Joseph Msika muna 2009.
Va Sipepa nkomo vati vehukama vakatarisirwa kubva kumativi mana enyika vakananga ku harare kuti vasangane mangwana manheru nechinangwa chekuwona kuti hurongwa hwekuradzikwa kwavo huchafambiswa sei.
Va john Nkomo vakaberekwa musi 22 Nyamavhuvhu muna 1934 vakave nhengo ye African National Congress kubva muna 1958 kusvika muna 1959 ndokuzova nhengo ye National Democratic Party muna 1960 vasati vave nhengo ye Zapu muna 1961.
Vakazosungwa vakagara kujeri reku Gonakudzingwa kwemakore maviri kubva muna 1966 kusvika muna 1968.
Vakazove nhengo ye African National Council pavakasarudzwa kuve mutevedzeri wemunyori webato iri muna 1971. Muna 1977 vakapinda musangano we Geneva Conference vari muchikwata chaitungamirwa namushakabvu Va Joshua Nkomo vakazokuvara muna 1977 pakaputika bhambu mu Zambia rakawuraya Va Jason Ziyapapa Moyo.
Kubva muna 1980 kusvika muna 1985, vakange vari nhengo yeparamende yaimirira Matabeleland North uye muna 1981 vakasarudzwa kuve mutevedzeri wegurukota rinowona nezvemakambani nemhando dzemoto. Kubva muna 1982 kusvika muna 1984, VaNkomo vakange vari gurukota rehurumende rinoshanda riri muhofisi memutungamiri wehurumende vachiona nezvemabasa emutevedzeri wemutungamiri wehurumende.
Muna 1984 vakazodzingwa muhurumende vari mumwe wevanhu vaviri vaiva nhengo dze Zapu dzakanga dzasara dziri muhurumende. Kubva muna 1985 kusvika muna 1990, vakange vari nhengo yeparamende yaimirira Tsholotsho vakazove gurukota rinowona nezvevashandi kubva muna 1988 kusvika muna 1995 ndokuzosarudzwa zvakare senhengo yeparamende inomirira Bulawayo North kubva muna 1990 kusvika muna 1995.
Vakasarudzwa zvakare muna 1995 kuti vamirire Bulawayo North kusvikira mugore ra 2000 uye muna 1995 vakadomwa kuva gurukota rezvematunhu nebudiriro kumaruwa ndokuzoitwa gurukota rezvematunhu nekuvakwa kwedzimba muna 1997.
Vakazoitwa gurukota rezvinoitika mukati menyika muna 2002 vasati vaitwa gurukota rehurumende rinoshanda riri muhofisi memutungamiri wenyika muna 2002.
Vakazosarudzwa kuve mutauriri weparamende kubva muna 2005 kusvika muna 2008 vasati vadomwa kuve gurukota rehurumende rinowona nezvekupodzwa kwemaronda zvichitevera kuumbwa kwakaitwa hurumende yemubatanidzwa. Muna 2009 makare ndimo mavakave mutevedzeri wemutungamiri wenyika.


c: text/html

text:
Fundoyetsimba
Contents
Ruzivo rwezve Physics[chinja | edit source]
Physics chidzidzo cheScience chine donzvo rokuti tinge tichinzwisisa nyika ino yatigere. Physics inotarisa mitemo inobata pakufamba nokudyidzana kwezvinhu zvose zviri panyika. Chidzidzo ichi chinoongorora kaumbwiro kakaitwa zviri munyika, kufamba kwazvo maringe nokufambawo nenguva uye nzvimbo. Chinodzidzisawo zvakare nhau pamusoro pemhando dzesimba uye ukama huripo pakati pesimba nokuitwa kwebasa.
Chinangwa[chinja | edit source]
Chinangwa chechinyorwa chino kuparura nhaurwa yezvidzidzo zvePhysics. Zvakakosha kuti tinge tichitanga nekutsangangura mazita atinosangana nawo pakukurukura Physics.
Dudziro yeMashoko Anowanikwa Muzvidzidzo zvePhysics[chinja | edit source]
Mukweso - Resistance
Mutemo (Laws)- sokuti mitemo yaNewton wokutanga, wepiri newechitatu. Mutemo inotsangudzwa netsazaniso dzinonyora ukama huripo pakati pezviyero zvakasiyana.
Rudzivo (Direction)- Iri izwi rapiwa kureva kunongedza divi riri kutaurwa nezvaro, riri kuenda chinhu kana force kana chipi chiyero chine nzenda.
Basa (Work)- Basa rinodudzirwa sesimba rinoshanda kana Fosi ichinge yafambisa chinhu zvinoenderana nedzivo yeFosi iyoyo. Basa rinoitwa chete kana Fosi ichinge yafamba nhambwe; Fosi isina chayafambisa hapana basa rinenge raitwa. Basa rine tsazaniso inoti, Basa = Fosi x nhambwe. Basa rinopimwa nechiyero chinonzi Joules.
Simba (Energy)- simba kupimwa kwehuwandu hwebasa rinotarisirwa kuitwa neGumbapamwe (system). Kune marudzi esimba akawanda ose anopimwa nechiyero chinonzi Joule - kunova kuyerwa kwesimba rinenge rashanda kana Fosi ye 1 newton yafamba nhambwe ye 1m ichisunda chinhu. Tsanangudzo yokuti chinonzi gumbapamwe chii iri kutevera mberi.
Pawa (Power)- izwi iri rinodudzira kuitwa kwebasa paumwe hwechiyero chenguva. Kuchivirika knopimwa nechiyero chinonzi Watt kana kuti (Joules/Second). Kana takatarisa mwenje wegetsi yakanyorwa kunzi 100Watts umwe 50Watts, kureva kuti mwenje wokutanga unoshandisa simba remagetsi rakapwetwa kaviri zvichienzaniswa nemwenje wechipiri. Uye tikatora varume vaviri wokutanga asenga masaga 50 echibage pa 4 awa, wepiri akasenga masaga echibage 50 pa 6 awa - wekutanga anenge ashanda nekuchivirika kwakakura pane wepiri.
manikidzo (Force)- Manikidzo tinoiwona mazuva ose panosundwa kana kuzvuviwa chinhu. Fosi inokenzera kuchinja kwemuchacha (speed), kuchinja kwedzivo, kana kuchinja kwemaumbirwo akaita chiumbwa (Shape)zvikuru sei takatarisana nezviumbwa zvisina kusimba. Fosi ine tsazaniso (equation) inoti F = huremu X kufangura. Fosi inopimwa nechiyero chinonzi Newton (N).
Puresha (Pressure)- izwi iri rapiwa kutsanangudza chiitiko chekunge Fosi iri kubata paumwe hwechiyero cheruvanze. Puresha inopimwa nechiyero chinonzi Pascal uye inopimwa nerudzivo rwakarurama panharaunda yakadzvanyiwa nepuresha yacho. Ngatitii tine zviumbwa zviviri chimwe nechimwe chine huremu hwe 100kg; ngatitizve chokutanga chakagara pauso hwe 1m2, chepiri chakagara pauso hwe 0,5m2. Zviumbwa zviviri zvine Fosi yakaenzana asi chiumbwa chakagara pauso hudiki hwe 0,5m2 ndicho chinodzvanya nepuresha yakakura.
Spidhi (Speed)- iri izwi rinodudza nhambwe yafambwa paumwe hwechiyero chenguva. Spidhi ine tsazaniso inoti Spidhi = (nhambwe/nguva); uye une chiyero chinonzi mita pa sekondi (m/s.) Spidhi haitarisi kuti nhambwe yafambwa pakatwasuka here nokuti hauna rudzivo runopimwa - uku ndiko kusiyana kwacho nemuchacha.
Muchacha (velocity)- iri izwi rinodudza nhambwe yafambwa nenzira yakatwasuka paumwe hwechiyero chenguva. Muchacha une tsazaniso inoti Muchacha = (nhambwe/nguva); uye une chiyero chinonzi mita pa sekondi (m/s). Muchacha unopimwa kushanduka kwerudzivo zvakare.
Rufangu (Acceleration)- iri izwi rinoreva kuchinja kwemuchacha paumwe hwechiyero chenguva. Kufangura kune chiyero (m/s2). Tsazaniso inoti Rufangu = (kuchinja kwemuchacha/nguva).
Gunganidzo (Gravity)- iri izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa. Fosi reguganidzo ndiro rinekweva mvura kuti iwungane munzvimbo dzakaderera uye kuti chinhu chichinge chakandwa mudenga chidzoke zvakare pasi.
Huremu (Mass)- huremu kupimwa kwehuwandu hwechinhu. Huremu hunopimwa nechiyero chinonzi kilogram (Kg).
Huduma (density) - iri izwi rinoreva huremu huchipimwa paumwe hwemumhu. Zvinhu zvakasiyana zvine huduma hwakasiyana; kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Iri zita rapiwa richitoredzera paguduma rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.
Hujoto (temperature) chiyero chinopima kutonhora kana kupisa kuri kuita chiro kana nzvimbo. Hujoto hunodudza kuti chiro chinokwanisa kudziyisa chimwe zvakadii. Sokuti madziya (heat) anoyerera kubva panzvimbo pane hujoto hwe 100oCelsius kuenda kune hujoto hwe 40oCelsius.
Nguva (Time) - iri izwi rinoreva kupimwa kunoitwa kutaramukana kwakaita zviitiko; nguva inopimwa nechiyero chinonzi sekondi(s).
Dendera (Rotation) - iri izwi rinoshandiswa kana chiumbwa chichipoterera akiso yekufungidzira (imaginary axis) zvikuru sei kana akiso iri kunze kwechiumbwa ichochi. Muenzaniso kutenderera kunoita Earth ichipoterera zuva (sun) kamwe (1) pagore.
Kuziririka (Spinning) - iri izwi rinoshandiswa kana chiumbwa chiri kutenderera pa akiso iri pakati pechiumbwa zvikuru sei sei kana akiso ichidarika nepane goko rehuremu (centre of mass). Muenzaniso ungapiwa kuzeya kunoita Earth kamwe pazuva ichiziririka nepane akiso inopfuura nepagoko raiyo Earth.
Nhambwe (Distance)- iri izwi rinotsanangudza kuti nzvimbo iri kure zvakadii kubva kune imwe. Nhambwe inopimwa nechiyero chinonzi mita.
Govano (Ratio) - izwi iri rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga. Muenzaniso ungapiwa ungati zvikwata zviviri zvenhabvu Guruve United neMhangura United zvanga zviine zvibodzwa 3:2 papera mutambo; apa govano yacho inenge iri 1.5. Umwe muenzaniso: pavakapedza kudiridza Sarudzai naChipo vakanga vane 30:15 migomo yemvura yavakatakura - apa govano yacho inenge iri 2. Tinoona kuti pamienzaniso yapiwa zvinhu zviri kufananidzwa zvine nzenda kana chiyero chakafanana.
Mudida (Rate)- izwi iri rinoreva hukama huripo pakati penhamba dzine nzenda dzakasiyana. Nokumwe kutaura Mudida unenge iri Govano yezvinhu zviviri zvine nzenda yakasiyana. Muenzaniso weMudida inosanganisira Muchacha(speed), kurova hwehana (Heart beat), Kuchivirika. Izvi zvataurwa zvine nzenda dzinoti: Muchacha (metres/second), kurova kwehana (beats/second), Kuchivirika (Joules/Second). Kazhinji Mudida unotaurwa kuchishandiswa nguva semupimo uri kufananidzwa nawo; asi tinogonawo kushandisa nhambwe, huremu zvichingodaro. Sokuti tarakita yangu inofamba 10km pa Rita repeturu, kana kuti nyama iri kutengwa nemutengo we $5 pa Kg.
Hwiriro (Kaendaenda, Frequency) - iri izwi rinoreva huwandu hwechiitiko chinodzokorora tichiverenga paumwe hwechiyero chenguva. Hwirira hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe.
Dendera pa Mineti (Revolutions per minute)- iri izwi rinodudzira mudida wechiumbwa chiri kutenderera pa akiso uye kuchishandiswa Dendera pa Mineti sechiyero. Chiyero ichi chinoshandiswa zvakare kutaura mudida wezviumbwa zviri kuzeya zvichiita monerapo paAkiso iri pakati pechiumbwa chiri kutaurwa nezvacho.
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu zvinobatirana, nekurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa (kana kusatenderwa) kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
Mashoko emwero wehuwandu[chinja | edit source]
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Katikati (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vaine katikati yemakore 13 ekuberekwa.
Chiwanza (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinennge toti nhamba 4 ndiwo chiwanza
Misandu yeSebhe[chinja | edit source]
Misandu yeSebhe (States) - iri izwi rapiwa kududza chimiro chezvinhu zvinobatika nekuonekwa nekunzwikwa pakunge zvasvitswa panharaunda yakasiyana hujoto kana mutsindo (temperature and pressure). Kune misandu mitatu yemvura zvichienderana nehujoto hwemvura yacho.
Godo (solid) - iri izwi rapiwa kutsangudza chinhu chakaumbana chisingayerere chingafananidzwa nedombo kana simbi. Takatarisana nemvura tinoona inoita magodo emazaya echando (ice) kana mvura yatondodzwa zviri pasi pe 0 Celsius. Magodo haayerere uye anochengeta kuumbwa kwaakaitwa, pasina kutsindirika kwakanyanya kungaitwa.
Mutuvi (Liquid) - iri zita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mugapu, chinotora kuumbwa kwakaita gapu iroro zvichienderana nehuwandu wemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro. Iri zita rapiwa richitoredzera mutuvi unova mvura iya yemukaka.
Gasi (Gas) - iri zita rapiwa kuzvinhu zvinenga mweya watinofema, zvisingabatike, asi zvichigona kunzwika kuti zviripo. Gasi rinotambanuka kuzadza nzvimbo kana rongo raunenge wariiswa, zvakare rinogona kutsindirika kana puresha yawedzerwa. Mienzaniso yegasi inosanganidza oxygen, carbon dioxide, hydrogen, hydrogen sulphide zvichingodaro

robotstxt: allowed

filter: keep


text:
Posted on April 20, 2012 | Category: Politics; Business, Sport
http://www.voanews.com/shona/news/Zvirongwa-Zvekudzosa-Vana-Vechidiki-Vanoshanda-Zvisiri-Pamutemo-Zvobudirira-KuChiredzi-148132315.html -
Sangano rinomirira kodzero dzevana vadiki vari kushandiswa mumabasa zvisiri pamutemo, re Coalition Against Child Labour In Zimbabwe, rinoti rakakwanisa kudzosera muzvikoro vana vari pasi pezera vanosvika mazana matatu nemakumi mashanu.
Vana ava vaishandiswa mudunhu reChiredzi kunyanya kumapurazi vasingaendi kuchikoro.
Vanoona nezvekufambiswa kwemabasa mu Coalition Against Child Labour In Zimabwe, Va Pascal Masocha, vanoti vakasarudza kutanga chirongwa chavo kuchiredzi sezvo dunhu reMasvingo riri imwe yenzvimbo dzine vana vadiki vakawanda vari kushandiswa zvisiri pamutemo, kana kuti child labor.
Sangano iri rinoti riri kutarisira kubatsira vana vanosvika chiuru kuti vange vari muuzvikoro muChiredzi mumakore matatu anotevera.
Chirongwa chesangano iri chinotevedzera nzira dzezvimwe zvirongwa zviri kuitwa munyika dzinoti India, Uganda, Kenya, Ethiopia, Morocco neGhana, idzo dzakakwanisa kubatsira vana vadiki vazhinji vanenge vachishanda zvisiri pamutembo kuti vadzokere kuzvikoro.
Kunyange hazvo Zimbabwe yakanyorerana pasi zvibvumirano zvakawanda zvekupedza nyaya yehunhapwa hwevana kana kuti child labor, dambudziko iri richiri kuwanikwa zvakanyanya munyika.
Zvibvumirano zvakanyoreranwa pasi zvinosanganisira zveUnited Nations Convention On The Rights of The Child, International Labor Organization - Minimum Age Convention pamwe ne Worst Forms of Child Labour.
Zimbabwe muAfrica yakaisawo runyoro rwayo pazvibvumirano zvakaita seAfrican Charter On The Rights And Welfare Of Children.
Pamutemo weLabour Act munyika, mwana anofanira kutanga kuita basa asvika pamakore gumi nemashanu. Asi pamabasa akaoma, uye anogona kukanganisa hutano, munhu anofanira kunge aine makore gumi nemasere.
Vana mazvikokota vanoti vana vari kuonekwa vachikorokoza, vamwe vachiita zvechipfambi, uye kuita mabasa epamba anogona kukonzera kuti hutano hwavo hupinde munjodzi.
Vanoongorora nyaya dzemitemo yemabasa vachishanda ne Employers Confederation of Zimbabwe, Isaac Mazanhi, vanoti vana vadiki vanofanirwa kupihwa mukana wekuti vaende kuchikoro.
Gurukota rezvemabasa nevashandi, Amai Paurirana Mpariwa Gwanyanya, vanoti hurumende inoshushikana nemabatirwo ari kuitwa vana vadiki.
» Filed Under Politics; Business, Sport


text:
Mupunga
Mupunga (rice in English) idzinde rinenge sora rinorimwa richiita mbeu inodyiwa Pasirose.
Mupunga ndiko kudya kukuru kunzvimbo dzinoti: West Indies; Middle East; East Asia; Southeast Asia neSouth Asia. Mupunga ndiyo mbeu yepiri pahuwandu hwekukohwewa Pasirose cihitevera chibage. Asi nokuti chibage chinoshandiswa mune zvimwe zvisiri kudyiwa nevanhu, mupunga ndiyo unosara watungamira pakuva chikafu chevanhu.
Kurimwa kwemupunga kwakanakira nzvimbo dzinowanikwa vashandi nemuripo uri pasi nokuti mupunga une basa rakawanda. Mupunga unoda nzvimbo dzinonaya mvura yakawanda nokuti unokura muznvimbo dzine mvura yakawanda. Mupunga ndiwo rimwe remadzinde akagara ari muAfrica kubvira pasichigare.
Nhengo iri padzinde remupunga kana rukweza inotakura mbeu inonzi mwonzora kana nzeve.


text:
Kuperekera magetsi
Muchidzidzo fundoyetsimba shoko rokuti kuperekera magetsi (conduct in English) rinoreva kutakura magetsi kubva pane nzvimbo kuenda pane imwe. Simbi dzinopereka magetsi kubva panzvimbo A kuenda pana B. Apa kupereka kutaura kuti magetsi ndiwo achafamba, iyo simbi pachayo inokwanisa kusafamba asi ichifambisa magetsi. Iri shoko rokuti kupereka richafanobata kusvika pawanikwa rimwe riri nani. Simbi inopereka magetsi inogwinha nokuda kwemagetsi ayakatakura. Copper ndiyo simbi inoshandiswa kunyanya pakuperekesa magetsi nokuti inotakura zvakanaka pane dzimwe simbi, isingarase simba remagetsi.
Kupiwa kwezita[chinja | edit source]
Apa zviri kuitwa nesimbi inotakura magetsi zvakafanana naTete vanonopereka muzukuru wavo Kundayi kwaBangamuseve uko akaroorwa asi ivo Tete pachavo vasiri kubva pavo pamusha pavanogara. Apa Tete vanonosvitsa Kundayi kumusha kwemurume wake asi yavo nzvimbo yavanogara haichinje. Iri shoko richashandiswawo kutaura kufamba kwemadziya kubva panopisa kuenda panotonhora; zvakare simbi dzinopereka madziya zvakanaka.
- Chiro chinotakura kana kupereka magetsi chinonzi mherekeso yemagetsi, pahuwandu mherekeso yemagetsi zvakare. Simbi inonzi copper inoshandiswa kunyanya pakupereka magetsi.
- Chiro chisingatakure kana kupereka magetsi chinonzi rutsuwa rwemagetsi. Ceramic inoshandiswa serutsuwa rwemagetsi pamapango anotsigira waya dzemagetsi nokuti iyo ceramic haitenderi kuyerera kwemagetsi mairi.


text:
Gumbapamwe reZviringani ZveTaranyika
Muchidzidzo cheTaranyika, (Geography), nyika yakatarwa nemhando mbiri dzemitsetse. Kune mitsetse yakatarwa yakati sambamba neMutsazanisi inonzi latitude; kune mitsetse inotenderera nyika ichibata kuNorth pole neSouth pole inonzi longitude. Mitsetse iyi inoshevedzwa nenhamba dzakarongeka. Nhamba dzemitsetse yelattitude dzinoveregwa dzichibva paMutsazanisi dzichienda kuNorth pole neSouth pole. Nhamba dzemitsetse yelongitude dzinoverengwa dzichibva pamutsetse weGreenwich Meridian zvichienda kuMavirira nekuMabvazuva. Greenwich Meridian mutsetse welongitude unopfuura pedyo neRoyal Observatory, Greenwich, kuUnited Kingdom. Naizvozvo nzvimbo dzose dziri panyika dzine nhamba inotaura kuti nzvimbo iri papi mudandemutande remitsetse iyoyi. Ruzivo urwu ndirwo rwakashandiswa muhumhizha hweGPS, Geographical Position System chinova chombo chinobatsira kutaura kuti tiri papi uye kupa rudzivo (direction) rwenzvimbo yatinoda kuenda.
Chirongwa chekutarwa kwenyika nenzira yatsananguwa iyi chinodanwa kunzi Geographic Coordinate System - kuChiShona tochiti Gumbapamwe reZviringani ZveTaranyika. Zita reChiShona iri rakaumbwa nenzira inotevera:
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu: zvinobatirana, kurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa kana kusatenderwa kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
- Zviringani (Coordinates) zvinoreva nhamba dzakarongeka dzinotevera mitaro yakatarwa dzinobatsira kuronda pane nzvimbo iri kutsvakwa.
- Taranyika (Geography) - iri izwi riri kubva kumazwi ari kuEnglish anoti: geo rinoreva nyika (earth), uye graph rinoreva mutaro.
Latitude inopima nhambwe yegonya riri pakati peMutsazanisi nechimiso chiri kuMaodzanyemba kana kuChamhembe kweMutsazanisi; chimiso chinogona kunge chiri papi zvapo pauso hweEarth. Latitude inoverengwa ichibva paMutsazanisi uyo unopiwa nhamba 0o. Nhamba yelatitude inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yelatitude inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMutsazanisi; latitude -30o kana kuti 30oS iri kuChamhembe kweMutsazanisi. Mepu inotaridza mitsetse yelatitude ichibva kamadokero kuenda kumabvazuva.
Mitsetse yelatitude inodanwa kunzi tsambamba (parallels) nokuti inenge yakati sambamba, uye yakataramukana nhambwe dzakaenzana panzvimbo dzose. Kana 1o yelatitude yapimwa tsambamba dzinenge dzakataramukana 111km (kana 69maira). Kushama kwegonya rinopimwa palatitude yega-yega zvichibva paMutsazanisi, ndiro zita rinopiwa tsambamba yacho. Somuenzaniso 45o latitude ndiyo nhambwe yegonya iri pakati peMutsazanisi ne tsambamba 45, (45th parallel). Saka 45th parallel inenge uri mutsetse wokuti nzvimbo dzese dziri pauri dzine latitude 45o; uye tsambamba iri riri pahafu yenhambwe iri pakati peMutsazanisi neNorth pole.
Mitsetse yeLatitude yekurangarira[chinja | edit source]
- Mutsazanisi uri pa 0o latitude. Latitude iyi yakakosha nokuti ndiyo inotara pakati-nepakati penyika; Mutsazanisi uri nhambwe dzakaenzana kubva kuNorth pole neSouth pole. Mutsazanisi unosvikwa nemurazvo wezuva wakarurama (direct rays) panguva mbiri dzeusikuhwakaenzana (equinoxes). Mazuva eusikuhwakaenzana anoitika March 20-21 neSeptember 20-21 apo nzvimbo dzose dziri panyika dzinowana usiku hwakareba 12h (maawa 12). Tsanangudzo izere inopiwa kuchikamu cheMwaka yepaNyika
- Tropic of Cancer iri pa +23.5o; inopfuura munyika dzinoti Mexico, Egypt, Saudi Arabia, India neChina. Tropic of Capricon iri pa -23.5oS; inopfuura munyika dzinoti Chile, Brazil, South Africa, Australia.
- Tropic of Cancer inowana murazvo wezuva wakarurama pamazuva June 20-21; Tropic of Capricon inowana murazvo wezuva wakarurama pamazuva December 20-21. Nguva mbiri idzi dzinonzi solstice kuEnglish. Solstice izwi rinobva kuLatin rinoreva kumira kwezuva. Izvi zvisingarevi kuti zuva rinombofamba aiwa, asi kuti rinotora nguva refu kubva pakuyedza kusvika pakudoka zvoita sokunge riri kumbomira mudenga - kunyanya panguva ya 12:00hrs masikati parinenge riri kurova nhongonya.
- Arctic Circle neAntarctica Circle dziri palatitude +66.5o ne -66.5o zvakaringana kudaro. Mitsetse miviri iyi inotara panotangira nzvimbo dzinowana 24h (maawa) erima pazuva rimwe mumwaka wechando (winter), uye 24h echiedza pazuva rimwe mumwaka wezhizha (summer). Nzvimbo idzi dzakakomberedza North pole ne South pole.
Longitude inopima nhambwe yegonya riri pakati pePrime (Greenwich) Meridian nechimiso chiri kuMabvazuva kana kuMadokero ePrime Meridian; chimiso chinogona kunge chiri papi zvapo pauso hweEarth. Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
Nekumwe kunyora nzvimbo dziri kuMabvazuva kwePrime Meridian dzinonyorwa dzine vara rinotaridza East, sokuti +30o inenge yonzi 30oE. Nzvimbo dziri kuMadokero kwePrime Meridian dzinenge dzine vara rinotaridza West, sokuti -30o inenge yonzi 30oW. Nokuda kwekuti runyoro urwu runoshandiswa Pasirose tichasiya mavara anotaridza East neWest akadaro tisingaturikire kuenda kuShona.
Kujekesa Longitude - Pane nhambwe ye +180o kuenda kuMabvazuva kubva paPrime Meridian, zvakare pane nhambwe ye -180o kuenda kuMadokero kubva paPrime Meridian. Nhamba mbiri idzi dzinosangana dzichiratidza pane International Date Line apa panova panoverengwa kuti zuva repanyika rinotangira nekugumira. Izvi zvichireva kuti pakudarika International Date Line tichienda kuMadokero tinowedzera musi mumwe. Somuenzaniso, pakudarika International date Line tichienda kuMadokero tinobva pamusi weSvondo kudivi riri kuMabvazuva tichipinda pamusi weMuvhuro kudivi riri kuMadokero. Pakudarika International Date Line tichienda kuMabvazuva tinodzoka musi mumwe - sokuti kubva pamusi weMuvhuro kudivi riri kuMadokero tichipinda pamusi weSvondo kudivi riri kuMabvazuva.
Mepu dzinotaridza mitsetse yelongitude yakatarwa ichibata paNorth pole neSouth pole nerudzivo Maodzanyemba-Chamhembe (North-South). Mitsetse yese yelongitude inocheka Mutsazanisi uye yakarurama painocheka mitsetse yose yelatitude. Tiri paMutsazanisi, mitsetse yelongitude yakataramukana nhambwe inosvika 111km. KuNorth pole neSouth pole mitsetse iyi inonobatana; izvi zvichireva kuti nzvimbo mbiri idzi hadzina kupimwa chaiko kwelongitude.
Latitude neLongitude muZimbabwe[chinja | edit source]
Nyika yeZimbabwe iri murumana rwelatitude 20 00S nelongitude 30 00E. Zimbabwe iri pakati peMutsazanisi neTropic of Capricon, inova nzvimbo iri mudunhu reTropics rinowana murazvo wezuva zvakanyanya. Nzvimbo dziri muTropics dzinodziya nguva zhinji, kana tichienzanisa nenzvimbo dziri kunze kweTropics. Zvakadaro tinoda kuonesana kuti nyika yeZimbabwe inotonhorera zvichienzaniswa nedzimwe nzvimbo dziri mudunhu reTropics. Izvi zvinokonzerwa nokuti chikamu cheZimbabwe chiri panzvimbo yakakwirira inonzi duvurwi (plateau). Nzvimbo dziri pahukwidza (altitude) huri pamusoro dzinotonhorera pane nzvimbo dziri pahukwidza huri pasi.
Hezvinoi zviringani zveTaranyika zvemaguta ari muZimbabwe:
- Harare iri palatitude nelongitude 17o43'S; 31o02'E
- Bulawayo iri palatitude nelongitude 20o07'S; 28o32'E
- Mutare iri palatitude nelongitude 18o58'S; 32o38'E
- Gweru iri palatitude nelongitude 19o28'S; 29o45'E
- Masvingo iri palatitude nelongitude 18o0'S; 27o0'E
- Victoria Falls iri palatitude nelongitude 17o58'S; 25o52'E
Tamboonesana kuti Zimbabwe iri murumana rwune muyeranhambo (longitude) +30oE; pose panochinja muyeranhamo ne 15o, nguva inochinja neawa rimwe (1h). Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.


text:
Zviringani
Muzvidzidzo Masvomhu nePimanyika, zviringani (Coordinates KuEnglish) izwi rinoreva nhamba dzakarongeka dzinoverengwa kuchitevedzwa maAkiso akatarwa munharaunda iri kushandirwa. Nhamba idzi dzinoringanisa (align) nhambwe dzinoverengwa dzichitevedza maakiso anotarwa akarurama kuti tigone kudoma pane chimiso chiri kutsvakwa. Izvi zvinoreva kuti nhambwe mbiri idzi, dzinokwanisa kunongedza chimiso chimwechete, chiricho choga - ipapo toti zvaringana nokuti hapana kurasika. Tichinge tatara maakiso ane zviringani nenzira iyi tinenge tave neGumbapamwe reZviringani (Coordinates System). Ruzivo urwu rwakaunganidzwa naRené Descartes paakanyora Gumbapamwe reZviringani raDescartes (Cartesian Coordinates System).


text:
HARARE— Sangano rinorwira kuti munyika muve nebumbiro idzva remitemo yenyika rinobva muvanhu, reNational Constitutional Assembly, NCA, rinoti hurumende yemubatanidzwa inofanirwa kupa zvizvarwa zveZimbabwe mwedzi miviri yekuti zviwongorore gwaro rebumbiro remitemo rakanyorwa richitungamirwa nekomiti yeparamende, yeCOPAC, pasati paendwa kureferendamu.
Vachitaura nevatori venhau pamuzinda wesangano ravo muHarare neChipiri, sachigaro veNCA, Va Lovemore Madhuku, vati zvizvarwa zveZimbabwe zvinofanira kupihwa mukana wekuti zvizeye zviri mugwaro rebumbiro idzva remitemo yenyika pasati paitwa referendamu vachiti nguva iri kutaurwa nevamwe vari muhurumende kuti referendamu inogona kuitwa mwedzi unouya kana muna Kubvumbi, ishoma zvikuru.
NCA inotiwo hurumende inosungirwa kuisa gwaro iri mundimi dzakasiyana siyana dzinotaurwa munyika kuitira kuti veruzhinji vanzwisise zviri mugwaro rebumbiro iri.
VaMadhuku vati mutemo wePublic Order and Security Act unofanirwa kusendekwa parutivi kuitira kuti vanhu vadzidziswe nezvegwaro rebumbiro iri vakasununguka.
VaMadhuku, avo vanova zvakare muzvinafundo munyaya dzebumbiro remitemo pa University of Zimbabwe, vati vachaenda kumatare edzimhosva kana zvizvarwa zveZimbabwe zvisina kupihwa mwedzi miviri yekuti zviwongorore zviri mugwaro rebumbiro iri.
Vati sangano ravo riri kuda kuti veruzhinji varambe bumbiro rakanyorwa richitungamirwa neCOPAC vachiti bumbiro iri harina kunyorwa nenzira kwayo uye rinopa masimba akawandisa kumutungamiri wenyika.
VaMadhuku vati sangano ravo richashanda nemamwe masangano anoshanda akazvimirira pamwe nevadzidzi kuti bumbiro iri rirambwe neveruzhinji.
VaMadhuku vati sezvo sangano ravo risina mari yekuita misangano mikuru neveruzhinji, vachapinda mudzimba dzevanhu vachivakurudzira kuti varambe bumbiro iri.
Kubva pakatanga kunyorwa kwebumbiro idzva remitemo yenyika neCOPAC makore mana apfuura, NCA yakagara yataura kuti haisi kuzotsigira bumbiro iri ichigunun’una kuti mapato ezvematongerwo enyika haafanirwe kunge achitungamira chirongwa ichi.
Mapato ese ari muhurumende yemubatanidzwa anoti achatsigira gwaro rebumbiro idzva iri pachaitwa referendamu.
Muna 2000 sangano iri, richitsigirwa neMDC, rakakurudzira veruzhinji kuti varambe gwaro rebumbiro idzva rakanga ranyorwa rikazopedzisira rarasa zvakanga zvabva muvanhu, izvo zvakaita kuti risatambirwe pareferendamu yekutanga kubva Zimbabwe yatanga kuzvitonga muna 1980.


text:
Australia
Australia ndiro ziwumbe riri kwakadziva kuchamhembe kweAsia. Nyika iyi yakatapwa nevarungu vanova ndivo vari kutonga Australia pari zvino.
Guta guru racho iCanberra.
Nyika iyi inozivikanwa nemutambo we cricket, mhuka inonzi kangaroo uye ndiyo imwe yematunhu anowanikwa garwe.
Pakayambuka mhuri dzevanhu veZimbabwe dzichienda Pasirose, Australia ndiyo yedzimwe nyika dzaienda vanhu vemuZimbabwe. Kune chifungidziro chokuti vanhu veZimbabwe vanodarika zviruru makumi maviri (20,000) vanogara kuAustralia.
Australia yakagachirawo vapoteri vaitiza hondo yeku Sudan vazhinji vavo vanhu vatema.


text:
Alfred Bitini Xuma
Dr A B Xuma vaive vari pane vekutanga pane vaimirira dare revanonzi varume ve African American Foundation.Nyaya yekutanga kwe Alpha Phi Alpha, muhupenyu hwevanofundira muzvikoro zvikuru.
Upenyu[chinja | edit source]
Sezvo va Xuma vaimirira rutivi ruboshwe rwe ANC, Xuma aiwonekwa se mutingamiriri aive akanyanyisa kutwasanuka mumafungiro ake nevazhinji vechidiki vakangavotanga kuramba tora nguva yakareba kuti rusununguko rwenyika ruuye, pachavo va Xuma vakanga voregera kuvimba navo vechidiki vacho pamusana pekuti vechidiki vaida kuti vakurumidze kusvika pausununguko whenyika. (Tsamba dzavainyorera vanhu vese vavaisevenza navo dzaizivikanwa kungedzakazara mazvwi airatidza kuvenga ma communists.) Saizvozvo, vaive nembiri munyika dzese yaiita kuti vawonekere semunhu asisichanzwisise zvinodiwa nezvinokodzera ruzhinji rwenyika.


text:
WASHINGTON—
Mapato maviri eMDC ari muhurumende yemubatanidzwa audza nhumwa dzemutungamiri weSouth Africa dziri munyika kuti Zanu-PF iri kuramba kuvandudza zvinhu kunyange hayo iri kurova bembera ichiti inoda kuti sarudzo dziitwe muna kurume gore rinouya.
Nhumwa mbiri dzemutungamiri weSouth Africa, VaJacob Zuma, VaCharles Nqakula naVaMac Maharaj, dzakapinda munyika neChipiri manheru kuzoita misangano yemazuva maviri nemapato matatu ari muhurumende yemubatanidzwa.
VaZuma ndivo mutongi gava akadomwa neSADC kuti vayedze kugadzirisa nyaya yeZimbabwe.
Vachitaura nenhepfenyuro yeZBC gurukota rezvemitemo uye vachimirira Zanu-PF munhaurirano, VaPatrick Chinamasa, vati nhumwa dzaVaZuma dzange dzichida kunzwisisa nyaya yebumbiro remitemo nemashandiro eJOMIC.
VeZanu-PF vataura neStudio7 vasina kuda kudomwa nemazita vati vari kufara negadziriro yesarudzo kunyange mapato eMDC ari kumbonetsa. Hatina kukwanisa kubata VaChinamasa kuti tinzwe divi ravo.
Asi mapato ose eMDC ashora zvikuru bato reZanu-PF munhaurirano idzi vachiti iri kuramba kuzadzikisa zvose zvakataurwa kuSADC kuMaputo nekuLuanda.
Munyori mukuru muMDC-T, VaTendai Biti, vanoti SADC haifanire kubvumidza sarudzo kuitwa pasati pavandudzwa zvinhu munyika.
Munyori mukuru muMDC inotungamirwa naVaWelshman Ncube, Amai Priscilla Misihairmabwi Mushonga, vanotiwo vaudza nhumwa dzaVaZuma kuti havasi kufara nezviri kuitwa neZanu-PF zvikuru pakuramba kucherechedza VaNcube semutungamiri webato reMDC diki.
Zvichachakadaro, masangano akazvimirira oga achitungamirwa neCrisis in Zimbabwe Coalition atumirawo nhumwa kuMozambique nekuTanzania. Mozambique ndiyo sachigaro weSADC ukuwo Tanzania iri sachigaro weSADC Troika.
Vanoona nezvekurongwa kwemabasa nekufambiswa kwemashoko kuchamhembe kweAfrica muCrisis in Zimbabwe Coalition, VaPhillan Zamchiya, vanoti vari kutambirwa zvakanaka nehurumende dzenyika dzavari kushanyira idzi.
Hurukuro naVaTendai Biti
Hurukuro naAmai Priscialla Misihairambwi Mushonga
Hurukuro naVaPhillan Zamchiya


text:
Manikidzo
Muchidzidzo chefundoyetsimba, Fosi (Force) kusvudzira kunoita kuti mutumbi ushanduke mukufamba kwauri kuita, murudzivo rwahuri kufamba kana kuti mukuumbwa kwacho. Izvi zvinoreva kuti fosi inokonzeresa chinhu chine huremu kuti chishanduke muchacha wacho (zvichisanganisa kutanga kufamba kwacho mukubva kumira), i.e. rufangu; kana kuti fosi inokonzeresa mitumbi usina kusimba kuti ushanduke mukuumbwa kwahwo. Fosi inogona kutsanangurwa nenzira dziri nyore dzakadai sekusunda kana kuzvuva. Fosi ine zvose hukuru nerudzivo zvichireva kuti fosi chiyero chemhando yemuchovha. Mutemo wechipiri waNewton, F = ma, pawakatanga kunyorwa wakanga wakati siyanei zvishoma, asi mumashoko akafanana: mutemo wakanyorwa naiye Isaac Newton unoti fosi ikuru (net force) inoshanda pane mutumbi hwakaenzana nerheti yekushanduka kwerunhanhira (momentum).
Fosi inopimwa nechiyero chinonzi Newton (N). Mutemo wechipiri waNewton unoti fosi ine tsazaniso inoti


text:
Mukadzi
Mukadzi zvinoreva munhu akasikwa zvokukwanisa kutakura mwana mukati make - nokumwe kutaura anonzi muzvare. Shoko rokuti mukadzi rinonyanya kushandiswa pamuzvare akura, kana ari mudiki anonzi musikana.
Kuzvara nokuyaruka[chinja | edit source]
Nhengo dzesikarudzi dzemukadzi ndeidzo dzinoshandiswa pakuzvarwa kwemwana. Kunoitawo dzimwe nhengo dzechikadzi dzinoshandiswa pakurera mwana uye kuti dzive dzinoyevedza kumurume.
Tsika nemabasa[chinja | edit source]
Mumarudzi akasiyana vakadzi vane mabasa akasiyana zvishoma, asi mutsika zhinji vakadzi ndivo vanotarisirwa kuita mabasa ekubika; kuchenesa mumba nokutarira vana vadiki, nokushongedza mhuri.


text:
runovimba nguva dzose, rune tariro nguva dzose, runotsungirira nguva dzose …. Rudo harungaperi” (1 Vakorinte 13:7 ‐8) Saka chii chinoitika kana tichinamata tichishandisa zvombo zvatakapiwa naMwari? 2 Vakorinte
kukudza vakuru vavo nguva dzose,kunyange vakuru vacho vakavati vaite zvinhu zvine ngozi kana zvinokuvadza? • Ndeapi mazano aungapa Patricia?
Kugaroshoropodza mwana nguva dzose. Kupomera kana kunenedzera mwana mhosva nekumutyisidzira. Kusabata vana zvakaenzana. Kubhinya vana. Kurova mwana zvisina mwero.?
Zvirwere zvepabonde zvine zviratidzo nguva dzose. Utunga nezvimwe zvinoruma zvinoparadzira hutachiwana hweHIV. Hazvina kana basa kushandisha makondomu
Makatarisa zvose zvamava kuziva, dai waiva Leroy, waitaurira mudiwa wako kana kuti vadiwa vako kuti une njovhera here? • BASA ROKUITA: Gadzira chionwa chinotaridza nzvimbo ( map ) dzose dzaunoziva kunogona kutorwa makondomu nevechidiki munzvimbo menyu.
Farai imi kana muchitukwa noku-Happy are you when people abuse shushwa nokureverwa nhema dziri you and persecute you and speak dzose pamusana pangu.
Kana uine utachiona hwe HIV kana kuti hauna, shandisa ma condom nguva dzose. Izvi zvinokudzivirira kubva muzvirwere zvepabonde, kusanganisa HIV pamwechete nekubata pamuviri usati wagadzirira.
chandakamboona chinogona kushandisika nevanhu vemhando dzose (kusanganisira nevarume), chichitarisawo kusiyana-siyana kwezvavanoda uyewo nepavari.
Chiremba havakupei tsamba yemishonga nguva dzose; vamwe vanoti munozvitengera mimwe mishonga kuchitoro chemishonga. Ndinofanira kuripa here kana ndine tsamba yekuwana mishonga?
Zviitei nguva dzose: Kana matanga rambai muchizviita nguva dzose. Yeukai kuti makondomu anodzivirira kubata pamuviri pausisangadi nekudzivirira neutachiwana hweHIV kana akashandiswa nemazvo nguva dzose. 10


text:
Zera (chizvarwa)
Shoko rekuti zera (generation) rinokwanisa kureva chizvarwa sokushandiswa kwarinoitwa panonzi "zera redu nezera rana baba vedu". Tichitevedza mhuri imwe pamakore zana (100) kunokwanisa kurarama zvizvarwa zvina kana zvitatu. Kuti kwaberekwa zvizvarwa kana mazera mangani zvinobva pakuti vanhu vari kuita vabereki vava nemakore mangani. Avo vanotora nguva yavo vachimboita chikoro vanowanza kunonoka kubereka saka mhuri dzavo dzinotarisirwa kuitawo zvizvarwa zvishoma pamakore zana.
Mazera evanhu[chinja | edit source]
- Mbururira zvinoreva mwana ane makore ekuberekwa kabva pamatanhatu kusvika pamakore gumi 6-10. Apa hapaneyi kuti musikana here kana mukomana.
Vakadzi
Mubvana zvinoreva mwanasikana akaroorwa ane mwana kana vana vakewo. Pakuremekedza vamwe vanoti vabvana nyangwe ari munhu mumwe ari kutaurwa. Pahuwandu vanonzi vabvana.
Chembere munhukadzi asaruka zvokuva nemakore ari murumana rwemakumi matanhatu (60) - apa manero anosiyana.
Varume
Jaha zvinoreva mukomana abva zera anokwanisa kunge ave kupfimba vasikana.
Harahwa zvinoreva murume achembera tingati asaruka zvokuva nemakore ari murumana rwemakumi masere (70) zvichikwira. Maonero anosiyana.


text:
HARARE—
Dare repamusoro rarasa neMuvhuro nyaya yaVaNolbert Kunonga, kubudikidza nechechi yavo yeAnglican Church of the Province of Zimbabwe, chekuti vasabviswe paAnglican Cathedral.
Mumutongo wavo, mukuru wevatongi vedare repamusoro, Va George Chiweshe, vati boka raBishop Chad Gandiya ndiro rine kodzero yekuve muzvivakwa zveAnglican.
VaChiweshe vati VaKunonga havaifanira kutonzwikwa nedare repamusoro zvachose vachiti dare repamusorosoro rakanga ratura mutongo waro kare wekuti VaKunonga havakodzere kuti vatore zvivakwa zvechechi iyi.
VaChiweshe vati dare repamusoro harikwanisi kuchinja zvinenge zvaturwa nedare repamusorosoro, nokudaro vati VaKunonga havaifanira kuunza nyaya iyi kudare repamusoro.
VaKunonga vanga vachida kuti VaGandiya nevamwe vavo vasashandisa Anglican Cathedral iri muHarare pamwe nemahofisi echechi iyi ari pa Paget House muna Nelson Mandela pamwe nemamwe ari muna Central Avenue muHarare kusvikira nyaya iyi yapera kutongwa.
VaChiweshe vati VaKunonga vanofanira zvakare kubhadhara magweta aBishop Gandiya.
VaKunonga vakabuda muchechi yeAnglican makore mashanu adarika mushure mekunge vakatanurwa nyembe vakanovamba chechi yavo yavanga vava kudaidza kuti Anglican Church of the Province of Zimbabwe. VaKunonga vanoti havawirirane nechingochani chavanoti chiri kutsigirwa neChurch of the Province of Central Africa. Asi chechi iyi iri kuramba zviri kutaurwa naVaKunonga.
Zvichitevera kudzingwa kwavakaitwa nezvikonzi masvondo maviri adarika, VaKunonga vanonzi vakakonzeresa mhirizhonga pa Cathedral yakakonzera kuti pasungwe vanhu vatanhatu vachipomerwa mhosva yekurova vachengetedzi vakanga vaiswa pachechi iyi nezvikonzi.
Kuraswa kwaitwa nyaya yaVaKunonga nedare kunoreva kuti VaGandiya nevamwe vavo ndivo chete vane mvumo yekushandisa zvivakwa zveAnglican.
Hatina kukwanisa kutaura naVaKunonga kana gweta ravo panyaya iyi, VaJonathan Samukange, kuti tinzwe kuti danho ravachatora nderipi zvichitevera kuraswa kwaitwa nyaya yavo.
Zvichakadai, VaGandiya vanoti vari mubishi rekuita ongororo yekuti midziyo iri mumachechi avo neisimo ndeipi muchechi dzavo dzose munyika dzakanga dzapambwa naVaKunonga kuti vagoona matanho ekutora kana pane zvisipo.


text:
Rukanda runosarura zvinobvinina
Muzvidzidzo zveScience rukanda runosarura zvinobvinina (semipermeable membrane in English) zvinoreva rukanda runotendera mheu dzimwe kudarika asi rusingatenderi dzimwe mheu kudarika. Rukanda rwemhando iyi runoshanda apo madzinde anosveta mvura kubva muvhu ichikwira nemunhengo dzawo kusvika kumashizha muchiitiko chemusenerera.
Vamwe vaturi vanodana rukanda rutete urwu kuti shwanu, kureva inzonzi membrane kuEnglish. Shoko iri rinoda kunotodzana nerekuti mushwaira rinoreva capillary - zvose zviri zviviri zvinhu zvitetesa.
Kurerutsa Mutauro[chinja | edit source]
- Permeable zvinoreva chiro chinobvinina.
- Semipermeable or selective permeability zvinotaura chiro chinosarura mheu dzinokwanisa kudarika pakubvinina, asi chiro ichi chichidzivisa dzimwe mheu kudarika. Nokumwe kutauro kunopfupisa tinokwanisa kuti rutsarabvinono kureva iyo selective permeability.
- Mamwe mashoko anokwanisa kushanda kureva membranne ndeanoti: furu renhengo, mhatsa yenhengo kana kuti mhatsanhengo. Shoko rokuti furu rinoreva butiro rinonzi lining kuChirungu uye rinotodzana nezwi rokuti kufurura rinoreva kubisa butiro ringava remuguri wechibage kana chimwewo chiro. Shoko rokuti mhatsa rinotodza rokuti kupatsanura zvoreva kuti rukanda urwu runopatsanura nhengo kubva kune dzimwe.


text:
Nyati
Nyati (Buffalo in English) imhuka yemusango iri mumhuri yemombe. Nyati dzinowanikwa muziwumbe reAfrica pamwe neAsia. Nyati dzinokura kuita huremu hunosvika 685 kg. Dzinoreba 2.1-3.4m kubva kumusoro kusvika kubesu, pamapendekete dzichireba 1.3-1.7m. Mhuka iyi ine makumbo makobvu akasimba samare, uye ine nyanga dzinopetera kupinda mukati. Mikono inoita nyanga dzinobatana pakati.
Musambara zvinoreva hurefu huripo kubva pahuma kusvika pabesu panotangira muswe wemhuka.
Magariro[chinja | edit source]
Nyati dzinowanikwa mumasango nemapani eAfrica. Mhou nevana vadzo pamwe nemikono ine makore 2-3 dzinogara mumatanga anokwanisa kukura kusvika chiuru (1000) chemhuka. Mhuka dziri mudanga iri dzinochengetana dzichiita chirwirangwe chokuti kana danga reshumba rinodzinganiswa rikashaya chokubata. Mikono yakura inogara mumapoka angaita mhuka 3-4. Nyati dzinofura sora nokudya rimwe bundo rakasiyana-siyana. Dzinonwa mvura kamwe pazuva saka dzinonyanya kugara pedyo nepane mvura.
Kuberekana[chinja | edit source]
Nyati inotakura pamuviri kwemazuva 340 ichizvara mhuru imwechete (1) ingaita huremu hunosvika 40kg. Mhuru idzi dzinohwandiswa mubundo kuti dzisawonekwa nechikara chesango. Panguva iyi mhuru inoyamiswa namai vayo kwemavhiki akati ichizorumurwa pamazuva 120-360. Mikono inoti kana yasvitsa makore maviri inosiya amai vayo asi nzvari dzinogara naamai vadzo kudzamara dzabereka mhuru. Mikono inoyaruka zvokubereka pamakore manomwe (8), nzvari dzichiyaruka pamakore mashanu (5). Nzvari dzinotandwa nemikono chero nguva yegore asi kutandwa kuzhinji kunoitika mumwaka wekunaya kwemvura.
Vavhimi veNyati[chinja | edit source]
Nyati inovhimwa nevanhu muno muAfrica. Kana dziri mhuka dzesango: shumba; mapere nembada ndidzo mhuka dzesango dzinovhima nyati. Zvinotora danga reshumba kuti mukono wenyati uwire pasi; shumba imwe haizvikwanise; kana napo iro danga reshumba rinenge ramboshupika richimbodzinganiswa nenyati huru. Mapere nembada zvinonyanya kuvhima zvichitsvaka kubata mhuru dzenyati.
Kune marudzi enyati maviri muAfrica. Kune nyati inogara mumapani inonzi Cape Buffalo; iyi ndiyo inownaikwa muZimbabwe. Kunoitawo imwe nyayi diki zvishoma inogara mumasango inonzi Forest Buffalo.


text:
True Jesus Church
Kereke ye "True Jesus Church" ikereke yakazvimirira yakavambwa kuBeijing kuChina muna 1917. Nhasi kereke iyi ine vatendi vanosvika miriyoni imwe nechidimbu munyika dzinoita makumi mana neimwe nema muzviumbe zvitanhatu.
Kereke iyi ndeye rwudzi rwepentecost rwakabva muchi kristu pakutanga kwe twentieth century. Kereke re True Jesus Church rinotenda muchidzidzo che Oneness Pentecostal theology (chidzidzo Chezita ra Jesu).
Kubvira muna 1997 kereke iyi yakatanga kuveko ku nyika ye South Africa. Kereke iri rinoti rakapomherwa basa rekuparidza shoko kunyika dzose dzepasi Jesu asati adzoka kechiviri.
Zvidzidzo gumi zvekereke iri zvinoti:
- Mweya Mutsvene
- Kubhabhatidzwa
- Kugezwa Kwemakumbo
- Misa
- Sabata
- Jesu Kristu
- Bhaibheri
- Ruponeso
- Kereke
- Kutongwa Kwemagumo


text:
WASHINGTON—
Mutungamiri we African National Congress, ANC, VaJacob Zuma, vasarudzwa zvakare neChipiri kuti vatungamire bato ravo kwemamwe makore mashanu.
Kusarudzwa kwaVaZuma, avo vanova zvakare mutungamiri weSouth Africa, kunoreva kuti vanenge votarisirwa zvakare kumirira bato iri musarudzo dzemutungamiri wenyika muna 2014.
VaZuma vakasarudzwa semutungamiri wenyika muna 2009, mushure mekunge vasarudzwa kutungamira ANC muna 2007.
VaZuma, avo vave nemakore makumi manomwe, vanga vachikwikwidzwa nemutevedzeri wavo, VaKgalema Monthlante, musarudzo yapindwa nenhengo dze ANC dzinodarika zviuru zvina kuMangaung
, Bloemfontein.
VaZuma vawana mavhoti anodarika zviuru zviviri nemazana mapfumbamwe, ukuwo VaMonthlante vakawana mavhoti ari pasi pechiuru.
Muzvinabhizinesi ane mukurumbira mu South Africa, VaCyril Ramaphosa, ndivo vasarudzwa kuva mutevedzeri waVaZuma. VaGwede Manthashe vadzorwa semunyori mukuru webato, vachitevedzerwa naMuzvare Jessie Duarte.
Sachigaro webato, Amai Baleka Mbete, vadzoserwa sasachigaro webato, ukuwo VaZweli Mkize ndivo ndivo varudzwa kuva mubati wehomwe zvbichitevera kukunda kwavaita VaPaul Mashatile vedunhu reGauteng.
Vanhu vakawanda muZimbabwe vange vakamirira kunzwa zviri kubva kuSouth Africa sezvo VaZuma, kuburikidza nenyika yavo, vari ivo mutongi gava panyaya yeZimbabwe, chidanho chavakatora kubva kune vaimbova mutungamiri wenyika iyi, VaThabo Mbeki.
VaMbeki ndivo vakave mutongi gava weZimbabwe kusvika panyoreranwa chibvumirano cheGlobal Political Agreement muna gunyana 2008.
Nyanzvi munyaya dzezvematongerwo, uye vari maneja musangano reInstitute for a Democratic alternative Zimbabwe, VaJoy Mabenge, vanoti zvinofadza kuti VaZuma vabudirira sezvo zvichireva kuti vanoonderera mberi nekuyedza kugadzirisa nyaya yeZimbabwe.
Hurukuro naVaJoy Mabenge


text:
Ganda
Ganda (Race in English) zvinotaura boka revanhu vane:
- Ruvara rweganda rwakada kufanana.
- Tsika nemagariro zvinoda kufanana.
- Vane madzitateguru vakabva kudunhu rimwe kana matunhu ari pedyo napedyo.
Kupiwa kweZita[chinja | edit source]
Zita iri rokuti ganda ratorwa richibva pashoko rokuti Rusarura Ganda (Racism) kunova kusarurana kunoita vanhu zvichienderana nokuti mumwe ane ganda rakaita sei - Black, Brown, White, Beige, Yellow zvichongodaro.
Mapoka eGanda anonyanya kutaurwa ndeanotevera:
Arab - vakagara kuMiddle East neNorth Africa.
White - Varungu


text:
Sera (rezvinorarama)
Nhengo dzose dzezvinhu zvinorarama dzakaumbwa nemasera (cells) anova ndizvo zvikamu zviduku zvinokwanisa kuita mabasa anoraramisa zvinhu zvipenyu. Kune marudzi akawanda emasera ane mabasa akasiyana uye zvimiro zvakasiyana.
Masera anonyanya kutaurwa nezvawo masera ezvesikarudzi zvinobva kuhadzi nehono yemhuka kana dzinde. Panobatana masera zvesikarudzi ndipo panotanga kuwumbwa chibereko kana mwana wezera rinotevera.
Shoko rokuti dowo rinobva pakufananidzirwa kwedowo rinowanikwa pachizinga chinogadzirirwa huchi nenyuchi chine madowo ane kuumbwa kwakaita gonyanhanhatu (hexagon). Kuumbwa kwakaitwa chizinga nekubatana kwemadowo kunoda kufanana nekuumbwa kwakaitwa nhengo dzemuviri nemadowo ari kutaurwa pano.


text:
Nyamuragira
Nyamuragira igomo rine chikwatamabwe muMakomo eVirunga kuDemocratic Republic of the Congo. Chikwatambawe ichi chiri 25km kuMaodzanyemba eNyanza Kivu.
MuAfrica Nyamuragira ndicho chikwatamabwe chinonyanya kutubuka, chakatubuka kansvika ka40 kubva mugore ra 1885. Kunze kwechitubu chinoonekwa pachisuvi pegomo iri kunoitawo zvimwe zvikwatamabwe mumativi egomo iri zvinokwanisa kurarama makore mashoma. Somuenzaniso Murara chikwatamabwe chakararama kubva 1976-1977.
Kutubuka kwa2010[chinja | edit source]
Rungwanani musi waJanuary 2, Nyamuragira akatanga kufashama achiburitsa mabwe anokwata. Zvinozni hakuna misha yevanhu pedyo negomo iri asi vatariri vemasango vanotyira kuti zvimupanzi zviri pedyo zvingakuvadzwa. Zvinonzi kuchamhembe kwemakomo eVirunga kune miasha yevanhu inotyirwa kuti rimwe gore ingafushirwa.


text:
Mweya Mutsvene
MuChitendero chechiKristu, Mweya Mutsvene ishoko rinoshandiswa kureva mweya waMwari uyo anenge ari Mwari ari kubata panyika kune vakatenda kuna Jesu Kristu. Mweya Mutsvene uyu haaonekwe nemaziso asi vanotenda vanomuziva kuburikidza nemabasa ake mavari.
Bhaibheri rinoonesa kuti Mweya Mutsvene akanga aripo kubvira pakutanga apo panonzi muna Genesis 1 verse 2 'Mweya waMwari wakanga achigara pamusoro pemvura'. Zvakare kuTestamente Yakare Mweya Mutsvene anoonekwa achibata kuburikidza neavo vaiProfita.
Mabasa aMweya Mutsvene[chinja | edit source]
Mabasa anoitwa naMweya Mutsvene anosanganisira:
- Kudzidzisa Shoko raMwari.
- Kuyeuchidza Shoko raMwari nekururama kwake.
- Kuzivisa vatendi pfungwa dzaMwari neizvo zviri kuitwa kana kuti zvichaitwa naMwari.
- Kubata muvatendi kuburikidza nezvipo zvaMweya Mutsvene.


text:
WASHINGTON—
MDC-T nemamwe masangano akazvimirira oga vari kushora zvikuru mashoko egurukota rezvekudzivirirwa kwenyika, VaEmmerson Mnangagwa, nemashoko avo vakaratidza kuzvidza hurumende yemubatanidzwa vachiti vamwe muhurumende iyi vari kuda kuvandudza mashandiro emauto kuitira kuti azoshandiswa mukupidigura hurumende nechisimba vachishandiswa nevekunze.
Bepanhau reHerald rinoti VaMnangagwa vakataura mashoko aya neMuvhuro kuNational Defence College muHarare.
Asi munyori anoona nezvekudzivirirwa kwenyika muMDC-T, VaGiles Mutseyekwa, vashora zvikuru mashoko aVaMnangagwa vachiti haana maturo ose, uye anotaurwa nemunhu anoratidza kuti haaremekedzi mitemo yakaumba hurumende iripo.
VaMnangagwa vakatiwo mauto haafanire kumirira mari inobva kugurukota rezvemari, asi kuti anofanira kupinda mune zvemabhizimisi kuitira kuti azvimirire panyaya dzemari.
VaMnangagwa vakatiwo mauto anofanira kudzivirira zvavanoti zvido zvenyika uye kuona kuti zvavakarwira munguva yehondo hazvisi kudzorerwa kumashure.
Mashoko aya anonzi nedzmwe nyanzvi munyaya dzezvematongerwo enyika anoratidza pachena kuti zveSouth Africa zvekuda kupa mauto eZimbabwe zvikopokopo zvehondo nezvimwe zvikwanisiro panguva ino hazvina maturo sezvo zvombo izvi zvichizogona kushandiswa nenzira isiri iyo.
Bumbiro remitemo riripo, uye idzva raturwa muparamende neChipiri neCOPAC, haatenderi mauto kupindira munyaya dzezvematongerwo enyika. Asi bato reZanu-PF rinoti hapana chakaipa.
Zvinonzi vakuru vemauto nemapurisa vakawanda vari kutsvaga rutsigiro rwekumirira Zanu-PF musarudzo gore rino.
Izvi zvave kupa kuti vamwe vatyire kuti munyika munogona kuita mhirizhonga seyakaitika muna 2008 kana vemauto nemapurisa vakaramba vachipindira munyaya dzezvematongerwo enyika.
Hatina kukwanisa kubata VaMnangagwa kuti tinzwe divi ravo.
Mutauriri webato reZanu-PF, VaRugare Gumbo, vanoti nyaya yekuda kuvandudza mashandiro emauto haisi kuzotambirwa nebato ravo.
Nyanzvi munyaya dzezvematongerwo enyika, uye vari mukuru weZimbabwe Democracy Institute, VaPedzisayi Ruhanya, vanoti VaMnagangwa havafanire kutaura zvisiri pamutemo.
Hurukuro naVaGiles Mutsekwa
Hurukuro naVaRugare Gumbo


text:
Kurima neMombe
Zvinodiwa pakurima nemombe[chinja | edit source]
Joko (yoke) - iri idanda rakavezwa rikakwenenzverwa rinoturikwa pamutsipa wemombe kuti dzive dzinokwanisa kuzvuva gejo. Kumativi maviri kunoperera Joki kune nzvimbo mbiri dzine zvikeyi panova panoboperwa mombe kuti joki risimbe mutsipa wembombe usasiyana nejoki. Zvikeyi zvakagadzirwa nemapuranga maviri anopinzirwa akarurama pajoki akataramukana nhambwe inosvika 30-32centimetre Zvikeyi zvakapamhamha kuita 4-5 centimetre uye zvine nzvimbo dzakachekwa apo panoboperwa zvitorobho. Nzvimbo dzokubopera zvitobho dzinokwanisa kuva mbiri kana nhatu pachikeyi chimwe kuitira kuti tikwanise kubopa mombe dzine mitispa yakakura zvakasiyana.
Gejo - iri ndiro badza resimbi rinokwehwa nemombe richitiginura pasi nokupindura ivhu.
Tyava (whip) chinorukwa netambo dzerwodzi runosvuurwa kubva pamiti yakaita semupfuti, musasa, munhondo zvichingodaro. Tyava chinokwanisa kurukwa netambo nhatu (gurumbindo) kana ina (mhumburu).
Mombe - nguva zhinji mhando yemombe inoshandiswa inenge iri, dhonza kana kuti ngavi. Idzi dzinenge dziri mombe hono dzakatenhwa kuti dzisabereka, izvi zvichibatsirawo kuti dzive mombe dzakapfava kana zvichienzaniswa nemabhuru kana kuti handira. Vamwewo vanoshandisa mombe nzvari, matsiru nemhou pakurima; izvi zvinoitwa kunyanya pasina ngavi mudanga. Mombe yasvika pazera rokuti ichitanga kupingudzwa inonzi jong'osi.
Kupingudza (training or breaking an oxen) - iri izwi rinoreva kudzidzisa mombe isina kumbobvira yakabopwa kuti igone kutevera zvinodiwa nemukokeri ari kushanda nayo. Izvi zvinosanganisira kuti: mombe ive inopfava painosungwa tambo ichinobopwa pajoko, kutevera mashoko anotaurwa nemukokeri sokuti mombe idzoke shure kana mukokeri adaro. Mombe dzinobopwa dzinopingudzwa kusvika pamatanho akasiyana zvichienderana neari kupingudza.
Tambo - dzinosiyana zvichibva nokuti munhu awana pakadii. Kune tambo: dzakarukwa nerwodzi; tambo dzedehwe rakasukwa rakaomeswa; tambo dzeshinda yakasimba zvichingodaro.
Mukokeri uyu munhu anotungamira mombe achiita kuti dzifambe nenzira yekuri kuitwa basa racho. Mombe kana dzapingudzwa dzinokwanisa kusvika padanho rokuti panenge pasisadiwe mukokeri zvikurusei pamabasa ari nyore sekurima negejo.
Mutyairi - uyu ndiye munhu anenge ari kukarira mombe kuti dzishande nesimba imwe nguva achirova mombe netyava kuti dzifambise dzisakorondoke. Munhu mumwe ari pagejo anogona kuva mutyairi panguva imwe chete zvichienderana nokuti mombe dzakapingudzwa dzikaziva basa zvakadini uye kuti iye akabata gejo anobata basa zvakadii ari ega.


text:
Chidzudzani
Muchidzo chePimanyika (Geometry), chidzudzani (congruency in English) zvinoreva kuti zvivakwa zviviri zvine chiumbwa (shape) chakafanana uye hukuru (size) hwakaenzana. Izvi zvoreva kuti chiumbwa chokutanga chinokwanisa kushandurwa mamiriro kusvikira chati gedye-gedye kupindirana nechiumbwa chepiri; zvimwechitezvo tichitanga kushanda nechiumbwa chepiri. KuEnglish izwi rokuti chidzudzani rinoturikirwa richinzi congruency.
Kupiwa kwezita[chinja | edit source]
Zita rokuti chidzudzani riri kutoredzera pamutauro wemazuvano (slang) panonzi nevatyairi vemabhazi, nhasi radzudza vachireva kuti bhazi razara. Zviumbwa zvine chidzudzani zvinozadzana mupimo wemativi nemakonya. Chimwe chinoonekwa pazviumbwa zvine chidzudzani, kuringana kwemativi nemakonya ezviumbwa zviri kufananidzwa.


text:
1.
Ndanzwa inzwi rako, Rinondidaidza, Ndishambidze mwoyo wangu Pane ropa rako.
CHORUS
Ndouya, Jesu! Kwauri Ishe! Shambidza mwoyo wangu Pane ropa rako.
2.
Ndashaya masimba, Iwe uchandipa; Uchandishambidz a kwazvo Uchanditsvenisa.
3.
Jesu wandidana Nditsvake rutendo Norudo noruregerero, Pasi nokudenga.
4.
Jesu wasimbisa Basa rakanaka; Wapamhidza ngoni dzake Pano mwoyo wangu.
5.
Jesu wakandipa Tsitsi dzake dzose; Wandipa ruregerero Norutendo rwake.
Tsitsi Dzinondishamisa
1.
Tsitsi dzinondishamisa
Dzakandiponesa.
Ndakange ndisingaone
Zvino ndaoneswa.
2.
Tsitsi dzinondishamisa
Dzakandishingisa.
Ngetsitsi dzake ndasukwa
Zvino ndaponeswa.
3.
Mudambudzo repanyika
Ndine Mugondeki.
Ndichazofamba kuenda
Kum’soro kudenga.
4.
Ishe wakanditsidzira
Rufaro kudenga.
Jehova ndiye M’chingeti
Muupenyu hwepasi.
1.
Ndinobva kwamuri, Ndinoenda kudenga, Ndinoenda kuimba yaBaba; Kune iyi imba inoutsvene ukuru, Ndinokugadzirira’ nzvimbo.
2.
Kana ndichienda, ndokudzokerai, A’vanhu venyika havaone: Kana ndichidzoka ndokugam’chirai, Tigare munzvimbo ndinemi.
3.
Iri’nzwi raMambo, riri’nzwi ro m’faro. Farai! Vatendi, farai! Ishe wakaenda, asi achadzoka, Apinze kudenga imi mose.
4.
Ipa togara pautsvene kwazvo, Navazhinjizhinji chokwadi: Neredu ir’nzwi tiri pana vamwe, Tokudza Ishe wokudenga.
1.
Ishe ndinzwe nekufara Ndinzwe netsitsi dzako Dzaunopa vanhu vose Ngadziuye pandiri, pandiri.
2.
Rega kundisiya, Baba, Kana ndiri mutadzi, Ndinokuipa pamwoyo, Asi uya pandiri, pandiri.
3.
Uya pano, Muponisi! Ngandichengetwenewe; Kana uchindishevedza, Ndichauya kwauri, kwauri.
4.
Mweya Mutsvenewa Mwari! Rega kundipfuura, Ngandione ndiri bofu, Taurai izwi resimba, resimba.Rudo rwako Mwari Baba, Ropara Ishe wangu, Nokuwadzana KwoMweya. Kungavepo kwandiri, kwandiri
1.
Ndinoshamiswa kwazvo Namabasa makuru Akaiitiwa nemi, Ose anorumbidzwa Ukuru hwenyu Mwari Hunoshamisa kwazvo.
2.
Kana ndarangrira Mabasa okudenga. Kana ndrangira Mabasa apanyika, Inobuda misodzi Kana ndafunga iwe.
3.
Mwari Vatatumumwe, Itai kuti tikude, Nokuti wakatida, Makazotipa Jesu, Watipa Mweya wako Wokutipupurira.
4.
Rumbidzai iwe denga! Rumbidzai iwe nyika! Rumbidzai iwe gungwa! Nesu ngatirumbidze! Uyu musiki wedu, Ano rudo rukuru.
1.
Dombondipa meso ndione, Pauzuru kudenga; Ndivaone vano utsvene, Vanofara kunaShe.
2.
Zviya zvavaiva panyika Vaichema misodzi; Vaimanikwa nokuedzwa Muedzi achiedza.
3.
Ndakaona negwara rake, Ndikabvunza, ”Makadii?” Ndiyeyo wanga watifira, Wanga wafira isu.
4.
Vakaona negwara rake, Raenda paupenyu; Vakafamba, pagwara rake, Vazorora kudenga.
5.
Ngaarumbidzwe M’tungamiri Zvaatitungamirira; Kusashaike muteveri. Panero gwara rake.
1.
Nditarire nokufara Ishe wangu Ndiwe wanga wandifira, Ishe wangu. Makasika denga renyu Waburuka denga rako, Uchisiya upenyu hwako, Ishe wangu.
2.
Ndandigere mune rima Ishe wangu; Nda’ndiende panono rufu, Ishe wangu Dzakauya nhume dzako, Dzandinzwisa dama rako, Dzandiudza tsitsi dzako, Ishe wangu.
3.
Ngandinzwiswe ngoni dzako, Ishe wangu; Ndive muponiswa wako, Ishe wangu! Zvakaipa ngazvipere, Mwoyo uve noutsvene, Ndinzwe undireverere, Ishe wangu!


text:
Kana manzwiro atinoita munhuwi aremara
Anatomi
[maumbirwo emuviri]
Zvinoitika kuti hunhuhwi, manzwirwo ahungaitwe nemunhu, hunogona kuva sekunge hwadzikira, kana kuti haupo kana zve kuti hausi nemazvo. Zvikadaro iri hosha zvinogona kutambudza munhu hutano hwake; kuisa munhu pangozi kana achitadza kunhuhwidza zvingamukuvadze nekutadzisa magariro ehupenyu hwakafaranuka.
Kana kugona kunhuhwihwa chinhu kwakarurama kunonzi normosmia [normal osmia], kana kuti unhuhwikwazvo. Asi kana kugona kunhuhwa chinhu kusiri kwazvo kunogona kuva kuri
- Kutadza kunzwa munhuhwi wechinhu chipi zvacho. Uku kunonzi anosmia [an osmia], kuri kwatingati nechekwedu tadzeunhuhwi, shayeunhuhwi.
- Kunzwa hunhuhwi hwechinhu asi kuri kunzwira kure, semunhuhwi wakaderera: hyposmia [hypo osmia] kana kuti dzikounhuhwi.
- Kwekuti manzwirwo ehunhuhwi anenge akapesana nemunhuhwi wechinhu chacho zvekuti chinhu chinenge chine hunhuhwi usirihwo: dysosmia kana kuti pesaunhuhwi.
Munhuhwi hwechinhu hukapesana nemanzwiro ahwo zvinogona kunge zviri zvekuti
- chinhu chacho hachipo phantosmia [phantom osmia], kana kuti unhuhwipasina.
- munhuhwi wacho wachiri kunzi chinahwo hausi wo wachinacho: parosmia / troposmia, kana kuti unhuhwitsveru.
Kugona kunhuhwa chinhu zvino kwanisika sei ? Mukatikati memhuno, nechekumusoro kwayo, mune ganda remukati remiyukoza rakavharira mapfupa anoti cribriform plate, superior nasal septum ne superior turbinate. Muganda iri [olfactory mucosa: gandagwema] imuyukoza yeunhuhwi ndimo munotangira zvese, mune manzwisa egweme [manzwisagweme] anoti akatekenywa nemamorekuru eguhwi anobva abaka. Nzwisa yegayega inemubakiro wayo kana yatekenywa. Hubaki hwacho hunotevedza nzira yetsinganzwa inopinga muuropi huripo seri kwemapfupa arehwa. Kusanganiswa kunoitwa hubaki hwenzwisa dzese muuropi ndihwo hwatinoti ‘munhuhwi’ wechinhu. Nzira yeunhuhwi iyi ika dimbuka ndipo patinova ne tadzeunhuhwi. Manzwisa kana kuti uropi zvika baka zvega pasina munhuhwi ndipo patinova ne unhuhwipasina. Kana manzwisa kana uropi zvisinga bake nemazvo ndipo patinoita unhuhwitsveru.
Kuti chinhu chive nehwema zvinotoda kuti chive nekamweya [volatile substances], kagweme kanobva pachiri kachipinda mumhepo. Kagweme aka mamorekuru echinhu chacho ekuti akamhara pagandagwema remumhuno ano tekenya manzwisagweme akasiyanasiyana. Munhuhwi wakasimba unodaro nemasimbiro ahunoita pakutekenya manzwisagweme. Izvi zvinogona kuva nekuti gweme racho rakawanda kana kuti gweme racho rino tekenya zvakasimba.
Farai Madzimbamuto


text:
Saturday, 16 June 2012
Zvokuita kana uri kumwedzi Murume achida Rhoji
Toti majaira kuwana rhoji zuva nezuva iwe woenda kumwedzi. Zvinoreva kuti muchaita mazuva mana kana mashanu musina rhoji. Panonetsa ipapo nokuti kuruza ropa kunoitisa zemo. Ukuwo murume anoita shungu nokuti haasi kukwanisa. Kumukadzi zvinokwanisika kumirira. murume anonetsa. Ini ndoona sokuti dzimwe nguva anofanigwa kubatsigwa kutapudza unga. Zvino zvinoitwa sei?
Maoko:
Unokwanisa kushandisa maoko ako kuti murume arhoje maoko. kana wafunga kudaro udza murume kuti unoda kushandisa maoko, wadaro geza maoko nemvura inodziya, woisa mafuta akaita se baby oil mumaoko woona kuti maoko ari kudziya uye ari kusvedzerera, wochimashandisa pamurume kusvika adiridzira. Terera zvaanotaura kuti uzive zvokuita. Unoona zvinhu zvochinja kana oda kudiridzira. Chenjera ipapo nokuti anokwanisa kubudisa zvinosvika kure. Zvinokunetsa kupukuta machira.Urume hunoshamisa kuona huchibida. Kana usina kumbozviona imboita murume wako nemaoko uone. Ndiko ugozoziva kuti kana ari muchitubu anokuiteimo.
Kana apedza, muudzewo kuti kuona zvichibuda kunokufadza. Kana pane zvaabudisa usatya kuzvibata nokutamba nazvo. Muudze maonero ako iwe uye EXCITEMENT yawaita pakuzviona. Next time uri kumwedzi anokuudza maitire aanoda.
Mazamu:
Kana une mazamu makuru unokwanisa kuti murume aise chombo pakati iwe wokwiza chombo nemazamu kusvika adiridzira. Asi futi tanga wazora mafuta pamazamu. Chinongonetsa pakudai maitire acho asi kana ukavata nomusana, murume wokutanyanga pachifuva makatarisana, anobva akwanisa kusvitsa chombo pakati pemazamu. Pakudiridzira unosara une zvese zvabuda paari pachifuva nechirebvu chako asi hazvina basa. Taridza kuda (appreciation) zvabuda mumurume wako. Kana uchipukuta murume, usapukuta wakanyarara, taura nokukurudzira nokutaridza rudo.
Kana une mazamu madiki usazama mutowo uyu. Haushandi kuvanhu vane mazamu madiki nokuti havakwanisi kuputira chombo nemazamu.
Makumbo:
Kana usinganyanyi kuvhinza, unokwanisa kuti murume aise chombo pakati pemakumbo. Zvichibva nokuti uri mutete zvakadii, kana ukaisa makumbo pamwe chete wakavata nedumbu, murume akavata kumusana kwako akadzikira zvishoma pane zvaanochiita kana achikupinza nokumashure, anokwanisa kuisa chombo pane nyama dzakapfava pfava (very soft skin) anokwanisa kutambapo kusvika adiridza. Pese paanoita pasiri pachitubu panoda kutanga waisa mafuta.
Maitire enyu ndeenyu asi chandinongoda kutaura ndechokuti usarega murume achibuda mumba azere unga. Pota uchitapudza. Uyezve taridza kufarira kuti murume ari kupihwa twake. Ukajaira kumirira kuti akumbire unenge usingaiti basa rako zvakanaka. Murume ndewekutozivisa kuti zvokungovata pasina chaitwa hazvisizvo. Unongobvunza kuti "Tongovata here nhai baba Chimwana? " Kana akada kuti ngativate muudze kuti, "Handina hope, chindipawoka hope ndigovata zvakanaka."
Murume ngaagare ane tariro yeRhoji chero paadira. Iwewo mukadzi ita konifidhenzi yokuziva kuti ukada rhoji unoiwana chete. Mwana asingachemi anofira mumbereko. Kwawakabva sadza raivako, saka hauna kuvinga sadza pano. Chiita zvawakavinga wakasununguka. Nyaya ndeyako numurume wako chete muripo vaviri. Jaira kuti murume atapudzwe urume hwakazara maari. Hazvinetsi kuita uye zvinotonakawo kwauri kupfuura kumurume wako.
Chitubu:
Pamwewo murume anoita zemo rokuti anokuti chero uri kumwedzi rega ndipinze. Munokwanisa kuti apfeke kondhomu moita zvichibva nokuti uri kuvhinza zvakadii. Kana wange wava pedo kupedza, zvinokwanisika asi kana uri pakati hazviiti.
Dzimwewo
Regai ndigumire pano Panyaya dzandinoziva asi kune dzimwe nyaya dzinoitwa navamwe. Kune vasikana vamazuvano vanoti kana akasangana nomurume anongoda kuvata naye asi asingapinzwi muchitubu kuitira kuti musi waanoroogwa agohi imhandara. Vanoita zvokupinzwa kumashure chete. Handingakutsananguriri kuti zvinodii pakunaka kwazvo asi Pane umwe wandaimbotamba naye aiti zvinonaka. Ini CONCEPT yacho handisati ndawirirana nayo mumusoro mangu nokuda kwemaBACTERIA ariko uku. Kuti chombo chimwecho chambopinzwako chigozopinzwa kumberi bodo. Ndinomirira hangu three days yacho ipere nditangwe zvakanaka. Maoko ndinawo okubatsira murume.
Asi ndakuudzawo for completeness chete.
Pane zvese zvanyogwa, chinokosha ndechokuti "Kana murume achida" Dzimwe nguva haadiwo hake kusvika wadzoka kubva kumwedzi. Unofanira kugara uri pa Standby kuona kuti zvinodiwa nomurume wako zvaitwa, sezvaanoitawo iye pauri.
Kurega murume achibuda mumba mune mukadzi wake zvinoratidza kuti hauna hanya nomurume wako. Munhu ratidzawo kuti unohwisisa muviri wemurume wako uye unomupa zvakakodzera. Ngatisaitigwa SERVICE pavarume vedu nevanhu vatisingazivi. Murume ndewekuzvichengetera uyezve mukadzi ndiye MANAGER wezvese mumba. Ona kuti murume anogarotapudzwa urume pauviri hwenyu kwete kurega murume achibuda mumba pasina zvaaitwa uchiti nokuti uri kumwedzi.
Maoko unawo.
Udzai Vamwe!!!!!!
Maoko:
Unokwanisa kushandisa maoko ako kuti murume arhoje maoko. kana wafunga kudaro udza murume kuti unoda kushandisa maoko, wadaro geza maoko nemvura inodziya, woisa mafuta akaita se baby oil mumaoko woona kuti maoko ari kudziya uye ari kusvedzerera, wochimashandisa pamurume kusvika adiridzira. Terera zvaanotaura kuti uzive zvokuita. Unoona zvinhu zvochinja kana oda kudiridzira. Chenjera ipapo nokuti anokwanisa kubudisa zvinosvika kure. Zvinokunetsa kupukuta machira.Urume hunoshamisa kuona huchibida. Kana usina kumbozviona imboita murume wako nemaoko uone. Ndiko ugozoziva kuti kana ari muchitubu anokuiteimo.
Kana apedza, muudzewo kuti kuona zvichibuda kunokufadza. Kana pane zvaabudisa usatya kuzvibata nokutamba nazvo. Muudze maonero ako iwe uye EXCITEMENT yawaita pakuzviona. Next time uri kumwedzi anokuudza maitire aanoda.
Mazamu:
Kana une mazamu makuru unokwanisa kuti murume aise chombo pakati iwe wokwiza chombo nemazamu kusvika adiridzira. Asi futi tanga wazora mafuta pamazamu. Chinongonetsa pakudai maitire acho asi kana ukavata nomusana, murume wokutanyanga pachifuva makatarisana, anobva akwanisa kusvitsa chombo pakati pemazamu. Pakudiridzira unosara une zvese zvabuda paari pachifuva nechirebvu chako asi hazvina basa. Taridza kuda (appreciation) zvabuda mumurume wako. Kana uchipukuta murume, usapukuta wakanyarara, taura nokukurudzira nokutaridza rudo.
Kana une mazamu madiki usazama mutowo uyu. Haushandi kuvanhu vane mazamu madiki nokuti havakwanisi kuputira chombo nemazamu.
Makumbo:
Kana usinganyanyi kuvhinza, unokwanisa kuti murume aise chombo pakati pemakumbo. Zvichibva nokuti uri mutete zvakadii, kana ukaisa makumbo pamwe chete wakavata nedumbu, murume akavata kumusana kwako akadzikira zvishoma pane zvaanochiita kana achikupinza nokumashure, anokwanisa kuisa chombo pane nyama dzakapfava pfava (very soft skin) anokwanisa kutambapo kusvika adiridza. Pese paanoita pasiri pachitubu panoda kutanga waisa mafuta.
Maitire enyu ndeenyu asi chandinongoda kutaura ndechokuti usarega murume achibuda mumba azere unga. Pota uchitapudza. Uyezve taridza kufarira kuti murume ari kupihwa twake. Ukajaira kumirira kuti akumbire unenge usingaiti basa rako zvakanaka. Murume ndewekutozivisa kuti zvokungovata pasina chaitwa hazvisizvo. Unongobvunza kuti "Tongovata here nhai baba Chimwana? " Kana akada kuti ngativate muudze kuti, "Handina hope, chindipawoka hope ndigovata zvakanaka."
Murume ngaagare ane tariro yeRhoji chero paadira. Iwewo mukadzi ita konifidhenzi yokuziva kuti ukada rhoji unoiwana chete. Mwana asingachemi anofira mumbereko. Kwawakabva sadza raivako, saka hauna kuvinga sadza pano. Chiita zvawakavinga wakasununguka. Nyaya ndeyako numurume wako chete muripo vaviri. Jaira kuti murume atapudzwe urume hwakazara maari. Hazvinetsi kuita uye zvinotonakawo kwauri kupfuura kumurume wako.
Chitubu:
Pamwewo murume anoita zemo rokuti anokuti chero uri kumwedzi rega ndipinze. Munokwanisa kuti apfeke kondhomu moita zvichibva nokuti uri kuvhinza zvakadii. Kana wange wava pedo kupedza, zvinokwanisika asi kana uri pakati hazviiti.
Dzimwewo
Regai ndigumire pano Panyaya dzandinoziva asi kune dzimwe nyaya dzinoitwa navamwe. Kune vasikana vamazuvano vanoti kana akasangana nomurume anongoda kuvata naye asi asingapinzwi muchitubu kuitira kuti musi waanoroogwa agohi imhandara. Vanoita zvokupinzwa kumashure chete. Handingakutsananguriri kuti zvinodii pakunaka kwazvo asi Pane umwe wandaimbotamba naye aiti zvinonaka. Ini CONCEPT yacho handisati ndawirirana nayo mumusoro mangu nokuda kwemaBACTERIA ariko uku. Kuti chombo chimwecho chambopinzwako chigozopinzwa kumberi bodo. Ndinomirira hangu three days yacho ipere nditangwe zvakanaka. Maoko ndinawo okubatsira murume.
Asi ndakuudzawo for completeness chete.
Pane zvese zvanyogwa, chinokosha ndechokuti "Kana murume achida" Dzimwe nguva haadiwo hake kusvika wadzoka kubva kumwedzi. Unofanira kugara uri pa Standby kuona kuti zvinodiwa nomurume wako zvaitwa, sezvaanoitawo iye pauri.
Kurega murume achibuda mumba mune mukadzi wake zvinoratidza kuti hauna hanya nomurume wako. Munhu ratidzawo kuti unohwisisa muviri wemurume wako uye unomupa zvakakodzera. Ngatisaitigwa SERVICE pavarume vedu nevanhu vatisingazivi. Murume ndewekuzvichengetera uyezve mukadzi ndiye MANAGER wezvese mumba. Ona kuti murume anogarotapudzwa urume pauviri hwenyu kwete kurega murume achibuda mumba pasina zvaaitwa uchiti nokuti uri kumwedzi.
Maoko unawo.
Udzai Vamwe!!!!!!
Posted by Mai E Chibwe at 09:29
No comments:
Subscribe to: Post Comments (Atom)


text:
WASHINGTON—
Nyaya yekukandirana makobvu nematete pakati pemakurukota muhurumende yemubatanidza panyaya yekuendesa hupfumi kuvatema yatanga zvakare apo nyika yatarisana nesarudzo.
Gurukota rezvemari, VaTendai Biti, vanoti chirongwa chekuendesa hupfumi kumatunhu cheCommunity Share Ownership Scheme hachisi pamutemo uye chiri kushandiswa neZanu-PF mukutsvaga rutsigiro pamwe nekupa vakapfuma kare mari.
VaBiti, avo vanova nyanzvi munyaya dzemitemo, vanoti zviri pachena kuti mumutemo wekuendesa hupfumi kuvatema, hapana mutemo wekupa matunhu mari dzinosvika mamiriyono makumi maviri dzinonzi dziri kubhadharwa nemakambani aya, idzo dzisina anonyatsoziva kuti dziri kufambiswa sei.
Chipangamazano chegurukota rezvekuendeswa kwehupfumi kuvatema, VaSaviour Kasukuwere, VaPhyschology Mazivisa, vanoti vanhu vari kuwana chouviri pazvirongwa zveCommunity Share Trust, uye VaBiti vava kuita zvematongerwo enyika panyaya iyi.
Hurukuro naVaTendai Biti
Hurukuro naVaPsychology Mazivisa


text:
Mwaka yepaNyika
Contents
Tsanangudzo dzemazwi anoshandiswa[chinja | edit source]
Kati - iri rimwe izwi rinoreva mwaka yepanyika - season in English.
Akiso (Axis)- uyu mutsetse uri pakati pechiumbwa unoti zviri kumativi ose emutsetse iwoyu zvinenge zvakafanana nekuenzanza huremu nekuumbwa kwazvo. Takatarisana neEarth, akiso iyi ndiyo monerapo apo panoziririka Earth kamwe pamusi mumwe - izvi zvinokonzera kubuda nokudoka kwezuva. Akiso iyi mutsetse unobatananidza North pole neSouth pole. Earth inoziririka kamwe pamusi umwe ichizvimonerera paAkiso iyoyi - kamwe paawa 24.
Denderende (Ellipse) - iri zita rinoreva munyonga uri pamutsendo, unoonekwa panochekwa charaka zvichitevedza mutsendo nenzira inopa munyonga wakavharwa kwese (closed curve). Izvi zvinoreva kuti mutsendo wacho unocheka nenzira yokuti chiumbwa chinosara pachekwa chine munyonga chete pasina mutsetse wakati twasa; mutsendo haucheke hwaro kana chisuvi chiri pacharaka. Denderende harisi denderedzwa asi rinoda kuita sedenderedzwa rine kuumbwa kwezai.
Boterekwa, (Orbit) - iri zita rinoreva nzira inofambwa nayo neEarth apo inenge ichipoterera zuva (sun) kamwe pagore kana kuti pamisi 365. Boterekwa reEarth rine kuumbwa kwakaita denderende. Iri zita rinoshandiswawo kutsanangudza nzira dzinofambwa nedzimwe nyeredzi (planets) padzinopoterera zuva
Mutsendo (Plane, flat area) izwi rinoreva uso hwakatichechetere kunge pamusoro pemvura. Mutsendo unogonga kunge wakamiswa wakaita mutwi kana kurara kuti sandarara kana kurereka neipi zvayo gonyo. Mutsendo uso hune nzenda mbiri (2-dimensions)- hwasha nehurefu; mutsendo hauna hudzamu. Earth inoita dendera (revolves) iri pamutsendo wedenderende (elliptical plane) unocheka nepakati pezuva (sun).
Mutsazanisi (equator) mutsetse unopangidza panosangana uso hweurungano nemutsendo une goko rehuremu uye wakarurama neakiso yeurungano yacho. Kureva kuti mutsendo uyu wakaita mutwi neaksio uye kuti wakatakura Gokwe rehuremu (centre of mass) yeurungano yacho. Iri zita rinoshandiswazve pakutsangudza kuumbwa kweRinopasi, (Earth). Mutsazanisi une nhambwe dzakaenzana kubva kuNorth pole ne South pole panzvimbo dzose.
Gonga reMaodzanyemba ndipo papoyindi panoburikira akiso yekuzeya yeRinopasi (Earth), kuri kuMaodzanyemba kweRinopasi, riri divi rakapesana neSouth pole. Kana takatarisa kuMabvazuva, Gonga reMaodzanyemba rinenge riri kuruboshwe.
Gonga reChamhembe ndipo papoyindi panoburikira akiso yekuzeya yeRinopasi (Earth), kuri kuChamhembe kweRinopasi. Kana takatarisa kuMabvazuva, Gonga reChamhembe rinenge riri kurudyi.
Rumbariro, (Latitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paMutsazanisi zvichienda kuMaodzanyemba kana kuChamhembe kweMutsazanisi. Latitude inoverengwa ichibva paMutsazanisi uyo unopiwa nhamba 0o. Nhamba yelatitude inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yelatitude inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMutsazanisi; latitude -30o kana kuti 30oS iri kuChamhembe kweMutsazanisi. Mepu inotaridza mitsetse yelatitude ichibva kamadokero kuenda kumabvazuva.
Hunhungo (Longitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paPrime (Greenwich) zvichienda kuMabvazuva kana kuMadokero ePrime Meridian. Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
Dendera (Revolution) izwi rinoreva kupoterera kunoita Earth ichitendera zuva. Dendera rinotanga nekuperera panzvimbo imwechete - ipapo paratangira ndipo parinogumira kuverengwa. Earth inoita dendera kamwe (1) pamazuva 365 kana kuti pagore.
Kuzeya neDendera reEarth[chinja | edit source]
Kuzeya. Shoko rokuti kuzeya kweEarth rinoreva kuziririka kunoita nyika paAkiso inobatanidza North pole neSouth pole. Earth inoita monerapo ichiziririka paAkiso iyoyi. Kana tichitarisa North pole kubva muchadenga nyika inoratidzika ichiziririka kuenda nerudzivo rwunopesana newachi - counter-clockwise. Kana kuri kuSouth pole inotaridzika ichitenderera nerudzivo rwunotevedza wachi - clockwise. Kuziririka kunoita nyika ndiko kunoita kuti kuve neusiku nemasikati; nyika inoziririka kamwe (1) panguva inoita 24 maaawa. Pane ipi zvayo nguva: hafu yenyika inenge yakataira zuva iri muchiedza ari masikati; imwe hafu inenge iri murima kudivi risiri kuwana mirazvo yezuva. Saka panyika panogara paine denderedzwa rinotara muganhu pakati perima nechiedza unonzi Denderedzwa reChiedza - Circle of Illumination.
Dendera. Shoko rokuti dendera rinoreva kupoterera kunoita Earth ichitendera zuva. Earth inoita dendera kamwe (1) pamisi 365,25. Dendera rinotanga nekuperera panzvimbo imwechete - ipapo paratangira ndipo parinogumira kuverengwa - nyika ichizotangazve kutenderera nenzira iyoyo imwechete. Nzira inotenderera nayo nyika tichaidana kuti boterekwa; nzira iyi ine kuumbwa kwedenderende kwete denderedzwa. Nokuda kwekuti boterekwa iri idenderende, nhambwe iri pakati penyika nezuva inosiyana mukufamba kwegore - asi izvi sandizvo zvinokonzera mwaka yepanyika.
Kutsveyama kweAkiso yeEarth[chinja | edit source]
Sokutaurwa kwaitwa, Earth inoita dendera (revolves) iri pamutsendo wedenderende (elliptical plane) unochekana neboterekwa rinofamba neEarth kamwe pagore. Panguva imwe chete, Earth inoita monerapo ichiziririka paAkiso inobatanidza North neSouth pole. Akiso yeEarth haina kururama pamutsendo wedenderende asi yakatsveyama negonyo re 23.5o. gonyo riri pakati pemutsendo denderende neAkiso yeEarth haichinje; Akiso inoramba yakanongedza divi rimwe uye yakatsveyama negonyo rimwe re 23.5o. Asi chinoshanduka kuti idivi ripi reAkiso riri pedyo nezuva. Divi riri pedyo nezuva rinowana mirazvo yakanyanya - iri divi ndiro rinenge riri mumwaka wekupisa, zhizha (summer), divi riri kure rinenge riri muchando (winter).
Mazuva ekurangarira[chinja | edit source]
Zuvaragodza (Solstice)
Mazuva eZuvaragodza anoitika June 20-21 neDecember 20-21.
- Pamazuva June 20-21 Earth inenge iri panzvimbo muboterekwa yokuti North pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti North pole haipinde murima zvokuti North pole inowana 24 maawa echiedza. Denderedzwa reChiedza rinenge rakaita muganhu palatitude 66.5oN panova ndipo panotangira Arctic Circle. Panguva imwechete, South pole inenge yakanongedza kwakapesana nezuva, denderedzwa rechiedza rinenge riri panzvimbo yokuti South pole inoramba iri murima. South pole inowana 24 maawa erima.
Pamazuva aya, nzvimbo dzose dziri kuMaodzanyemba eMutsazanisi dzinowana chiedza kwemaAwa anodarika 12; nzvimbo dzose dziri kuChamhembe kweMutsazanisi dzinowana chiedza chiri kwemahawa ari pasi pe 12. Hafu yekuMaodzanyemba inenge iri mumwaka weZhizha, hafu yekuChamhembe inenge iri mumwaka wechando.
- Pamazuva December 20-21 Earth inenge iri panzvimbo muboterekwa yokuti South pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti South pole haipinde murima zvokuti South pole inowana 24 maawa echiedza. Denderedzwa reChiedza rinenge rakaita muganhu palatitude 66.5oS panova ndipo panotangira Antarctic Circle. Panguva imwechete, North pole inenge yakanongedza kwakapesana nezuva, denderedzwa rechiedza rinenge riri panzvimbo yokuti North pole inoramba iri murima. Nouth pole inowana 24 maawa erima.
Pamazuva aya, nzvimbo dzose dziri kuChamhembe kweMutsazanisi dzinowana chiedza kwemaawa anodarika 12; nzvimbo dzose dziri kuMaodzanyemba kweMutsazanisi dzinowana chiedza chiri kwemaawa ari pasi pe 12. Hafu yekuChamhembe inenge iri mumwaka weZhizha, hafu yekuMaodzanyemba inenge iri mumwaka wechando.
Tsazahusiku Equinox
Mazuva eTsazahusiku anoitika March 20-21 neSeptember 20-21. Pamazuva aya Denderedzwa reChiedza rinocheka Gonga reChamhembe neGonga reMaodzanyemba - mativi ose eAkiso anenge ari nhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pamazuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Tsazahusiku- equinox.
Kubva pana March 20-21, nguva yechiedza inoenda ichireba kuhafu yekuMaodzanyemba - kutanga kwenguva yeChirimo (spring) kunzvimbo dziri kuMaodzanyemba kweMutsazanisi. Kunzvimbo dziri kuChamhembe, nguva yechiedza inenge ichiderera, kutanga kwenguva yeMatsutso (autumn) kunzvimbo idzi.
Kubva pana Sep 20-21, nguva yechiedza inoenda ichiderera kuhafu yekuMaodzanyemba - iyi inguva yemwaka we[[Matsutso] (autumn) kunzvimbo dziri ku[[Maodzanyemba kweMutsazanisi. Kunzvimbo dziri kuChamhembe, nguva yechiedza inenge ichireba, nguva yemwaka weChirimo kunzvimbo idzi.
Latitude neLongitude muChiShona[chinja | edit source]
- Rumbariro. Taona kuti mwaka yepanyika inosiyana zvichienderana nekusiyana kwelatitude; nokudaro pfungwa iri kuti tsambamba idzi dzidanwe kunzi Muyeramwaka mwaka muChiShona. Mwaka inenge iri kulatitude dzekuMaodzanyemba inopesana nemwaka yelatitude dzekuChamhembe. Nzvimbo dziri mulatitude dzemaTropics munova mune nyika yeZimbabwe, mwaka haiverengwe kusvika pamwaka mina. Izvi zvinokonzerwa nechiitiko chokunge zuva richiwanikwa nemurazvo une simba panguva zhinji dzegore.
Nzvimbo dziri kunze kwelatitude yeTropics dzinoverenga mwaka mina inoonekwa zvakati tsvikiti. Mwaka iyi ndiyo chando; chirimo, zhizha, matsutso inova winter, autumn, summer ne spring kuEnglish.
- Hunhungo. Nguva yezuva inosiyana zvichienderana nelongitude, saka zvakafanira kuti longitude inzi Muyeranhambo. Nzvimbo dzakasiyana dzine nguva dzakasiyana zvichienderana nelongitude yenzvimbo yacho. Kune mipanda yenguva (time-zones) yakarongeka ichitevedza rudzivo Mabvazuva-Madokero yakatarwa pamitemo yenguva Pasirose. Nguva idzi hadzizoteveri longitude kuti gedye-gedye nokuda kwekusiyana kwemitemo yenyika dzePasirose panhau yeMipanda yenguva.
Tamboona kuti longitude inoverengwa iri 0-180oE tichienda kuMabvazuva uye 0-180oW tichienda kuMadokero. Zvinoreva kuti gonyo relongitude rinohwerengedzwa kusvika pa360o. Taona zvakare kuti nyika inoziririka kutenderera kamwe paawa 24h - mahawa 24h anoenderana ne 360o. Panofambwa 15o yoga-yoga nguva inochinja neawa imwe (1h).
Nyika yeZimbabwe iri murumana rwehunhungo (longitude) +30oE. Pose panochinja muyeranhamo ne 15o, nguva inochinja neawa rimwe (1h). Nokudaro Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.
- Tariro ndeyekuti mifananidzo ivepo pachidzidzo chino kubatsira kunzwisisa zviri kutsanangurwa.


text:
Chidembo
Chidembo (skunk or polecat in English) imhuka yemusango iri pamupanda wemhuka dzinoyamwisa. Chidembo chinozivikanwa nechivendera chine hwema hunonhuwa samare.
Chimiro cheChidembo[chinja | edit source]
Zvidembo zvinokura kureba 40-90cm kubva kumusoro kusvika kubesu zvichiita huremu hunokwana 0.5-8.9kg. Zvidembo zvinosiyana siyana ruvara rweganda zvichienderana nerudzi rwechidembo chacho. MuZimbabwe munonyanya kuwanikwa zvidembo zvine black ne white; kunoitawo zvidembo zvine brown ne cream.
Kudya kweChidembo[chinja | edit source]
Chidembo chinodya mhuka zvose nemichero, chinodya zvakasiyana zvichienderana nokuti mwaka uri papi. Chidembo chinodya: madzvinyu; mbeva; matatya; nyoka; shiri; nhuta nemazai. Chinodyawo michero yemusango; hohwa; uswa; mashizha nemidzi.
Zvidembo zvinogona kuronda hwema nekunzwa zvakanyanya asi hazvinatsowona. Chidembo chinonetseka kuona zviri 3m kubva pachiri; izvi zvinokonzera kuti zvidembo zvive zvinorohwa zvakanyanya pamugwagwa. Zvidembo hazvirarame kwenguva yakareba; chikamu chinorarama makore anodarika matatu (3) chiri pasi pe 10%.
Kuberekana[chinja | edit source]
Zvidembo zvinotsvetsvana munguva yechirimo; mukono mumwe unokwanisa kutanda nekushumira nzvari dzakawanda. Nzvari yechidembo inotakura pamuviri kwemazuva 66 ichizvara vana 4-7. vana vechidembo vanozvarwa vasinganzvi uye vasingaone. Vanozotanga kuona mushure mevhiki nhatu. Vana vechidembo vanorumurwa vave nemwedzi miviri (2) yokuzvarwa, vochizogara namai vacho kana vave kutsvaka kuzvarawo. Chidembo chinotanga kubereka chave negore rimwe.
Kumwaya Zvinonhuhwa[chinja | edit source]
Chidembo chinozivikanwa kunyanya nenhau yokumwaya hwema hunonhuwa hunobva mutsatsadzi dziri kushure. Chidembo chinoshandisa mutuvi uyu unonhuwa senzira yokudzinya zvikara zvingada kuchidya. Chine tsatsadzi mbiri dzinomwaya munhuwi uyu; tsatsadzi idzi dziri kumativi maviri emukosho.
Tsika[chinja | edit source]
Kune kutaura kunoti "Tivhiye chidembo" - zvichireva kuti ngatiitaurei nhau yacho yakarema kana inonyadzisa pakare pano.


text:
Bhiza
Bhiza (Horse in English) imhuka iri pamupanda wedzinoyamwisa inowanikwa ichipfuyiwa pamusha uye inowanikwa musango. Vamwe vatauri vanoti hachi kana kuti mbigi. Bhiza rine mahwande - izvi zvinoreva kuti rine tsimba rakabatana kuita rimwe zvinosiyana nemombe kana mbudzi dzinoita matsimba akapatsanurwa kuita huviri.
Mabhiza imhuka dzinokwanisa kumhanya neSpidhi wepamusoro uye ane chipo chekugona kuramba amire asina kuwa nyangwe akakotsira. Kugona kumhanya uye kukotsira amire zvinobtsira pakuti bhiza rinokwanisa kutiza zvikara zviri nyore.
Mabhiza anoshandiswa mabasa anosanganisira: mujawo; kurima; mitambo yakasiyana-siyana uye muhurapi. Makarekare mabhiza aishandiswa muhondo nemawuto, achitakura mawuto nokusenga mitoro. Zvinhu zvinowanikwa kubva kumabhiza zvinosanganisira: nyama; mukaka; vhudzi; mapfupa uye mishonga inogadzirwa nemutundo wenzvari dzakazvitakura.
Kurarama kweBhiza[chinja | edit source]
Zvichienderana nerudzi rwebhiza, kwarinogara uye machengeterwo, bhiza rinorarama kusvika makore 25-30. Kune mamwe mabhiza akararama kusvika makore 40 mamwe akadarika. Bhiza rakararama zvine tsamba dzinozivikanwa rainzi "Old Billy" rakararama kusvika makore makumi matanhatu nemaviri (62); iri bhiza rakararama mwaka wechizana 19 - (19th Century). Mumakore amazuvano bhiza rainzi "Sugar Puff" rakanyowa muGuinness Book of World Records richinzi ndiro bhiza rakararama kuva nemakore makumi mashanu nematanhatu - 56.
Mazita emhuri[chinja | edit source]
Kune mazita emhuri ane chekuita nebhiza. Mamwe ndiwo anoti: Bhiza, Mabhiza, Mahachi, Mbigi.


text:
Ivhu (ndima yenyika)
Shoko rokuti ivhu ronoreva chikamu kana kuti ndima yenyika. Ndima yenyika iyi inokwanisa kunge iri kushandiswa zvakasiyana-siyana zvinosanganisira: kurima, mugodhi, kuvaka musha, kuvaka guta, kuvaka mugwagwa zvichingodaro.
Nyaya yevhu kana kuti yeminda yakatanga kare pakauya varungu muno kuma 1890. Varungu vakanga vauya muZimbabwe vachitsvaga goridhe, asi pavakazoona kuti goridhe rakanga risingangowanikwe pese-pese sezvavaifunga, vakabva vatanga kuita chipata-pata kutora nzvimbo dzekurima nekuchengetera mombe. Kambani yeBSA yakaita kuti zvive nyore kuti varungu vawane minda, uye haina kumboita han’ya nekodzero dzevanhu vatema vakanga vari varidzi venzvimbo dzaitorwa idzi.
Mushure mekurwisana kwevanhu vatema nevarungu muna 1893 na1896/7, vanhu vatema vakakundwa zvekuti varungu ndivo vakanga vave nesimba rese. Vakabva vabvisa vanhu munzvimbo dzakanaka, vachivaisa mumaruzevha ane ivhu risina kunaka. Vadaro, vakabva vatanga kubhadharisa vanhu vatema miripo yevhu ravo. Izvi zvakakonzera kuti vanhu vatema vatsvage basa kuvarungu avo vaivadzvinyirira vachivapa mari shoma.
Tsika[chinja | edit source]
- Mumakore ekurwa hondo yerusununguko vanhu vakanga vaine chinangwa chokudzora kuvanhu vatema, ivhu remadzitateguru avo.
- Kutanga gore 1997 Zimbabwe yakange yosimudzira kutaura nhau yokuti, ivhu kuvanhu.


text:
WASHINGTON DC—
Makurukota ezvemukati menyika, Amai Theresa Makone, veMDC inotungamirwa naVaMorgan Tsvangirai, pamwe naVaKembo Mohadi veZanu PF, vasangana nemukuru wemapurisa VaAugustine Chihuri pamusoro penyaya yekutorwa kuri kuitwa nemapurisa marhediyo ari kupiwa vanhu nemasangano akazvimirira pamwe nebato reMDC T.
Amai Makone vanoti vaudza VaChihuri kuti zviri kuitwa nemapurisa hazvisi pamutemo, sezvo marhedhiyo aya asiri zviovhaovha, zvinganzi zvingashandiswa mukutaudzana kwevanhu vaviri.
Asi VaChihuri vanonzi vakumbira kuti nyanzvi dzavo dzimboongorora marhedhiyo aya kuti haasi kushandiswa here mukutaudzana kwevanhu zviri kunze kwemutemo.
Hatina kukwanisa kunzwa divi raVaMohadi panyaya iyi.
Zvichakadaro, mashoko atatambira anoti mapurisa adoma sangano reZimbabwe Peace Project, ZPP, nezita kuti harisi kushanda zviri pamutemo.
Zvinonzi mapurisa ari kupomerawo sangano iri mhosva yekupa vanhu marhedhiyo pamwe nekusora pamisangano inoitwa nebato reZanu PF. Zvinonziwo mapurisa ati anogona kusunga vanhu nenyaya idzi.
Izvi zvinonzi zvabuda pamusangano waitwa nemapurisa nevatori venhau muHarare wekuzeya mashandiro ari kuita masangano akazvimirira ari munyika.
Sachigaro webhodhi reZPP, Reverend Doctor Solomon Zwana, vaudza Studio 7 kuti vanga vasati vanzwa zvizere zvataurwa nemapurisa pamusangano uyu.
Asi vati zvishoma zvavanzwa izvozvo zvinoita kuti vashandi vesangano ravo vasagadzikana.
Hurukuro naAmai Theresa Makone


text:
Dudzirazivo raPythagoras
Muchidzidzo pimanyika, Dudzirazivo raPythagoras, itsazaniso yakanyorwa naPythagoras inotaura hukama huripo pakati pemativi matatu egonyonhatu yakarurama. Zvichinyorwa sehukuru hwenharaunda, dudzirazivo iri rinoyorwa sezvizvi:
Nharaunda yeskweya rine divi muzendami yakaenzana nekubatanidzwa kwenharaunda dzemaskweya maviri ane mativi ari pamakumbo maviri egonyonhatu yakarurama - (apa kuchirehwa makumbo anosangana pagonyo rakarurama).
Dudzirazivo iri rinonyorwa setsazaniso inotaura hukama pakati pehurefu hwemativi a, b and c, inonzi Tsazaniso yaPythagoras:
Apa c anomirira hurefu hwemuzendami, a na b vachimirira hurefu hwemakumbo maviri anosangana pagonyo rakarurama.
Dudzirazivo iri rakapiwa zita remurume wekuGreece anonzi Pythagoras anova ndiye anonzi akatanga kuwona hukama pakati pemativi egonyonhatu yakarurama. Asiwo kunonzi magodobori emasvomhu ekuBabylon akange achiziva zvohukama uhwu Pythagoras asati azviziva. Pari zvino hakuchina humbowo hunotsigira kuti vaBabylon vakanga vachiziva dudzirazivo raPythagoras kana kuti vakanga vamboshandisa ruzivo rwunotaurwa naPythagoras.
Mamwe manyorerwo[chinja | edit source]
Sekutaurwa kwamboitwa kana c achimirira hurefu hwemuzendami, a na b vachimirira hurefu hwemamwe mativi, dudzirazivo raPythagoras rinonyorwa setsazaniso yaPythagoras sezvizvi:
Kana hurefu hwemativi a na b huchizivikanwa, hurefu hwedivi c hunowanikwa sezvizvi:
Kana hurefu hwemuzendami c nerimwe divi (a kana b) huchizivikanwa, tinenge toti hurefu hwerimwe divi hunowanikwa netsazaniso idzi:
kana
Dudzirazivo raPythagoras rinopa hukama hwemativi egonyonhatu yakarurama nenzira yakareruka, zvokuti kana hurefu hwemativi maviri huchizivikanwa, hurefu hwedivi rechitatu hauchanetse kuwana. Nekumwe kutaura kunonongedza zviripo padudzirazivo, muzendami wakareba kudarika divi rimwe nerimwe asi muzendami mupfupi pane kubatanidzwa kwehurefu hwemativi maviri.
Humbowo hunotsigira[chinja | edit source]
Humbowo hwegonyonhatu dzakafanana
Humbowo huri pano hunoshandisa muzasedimbu uri pakati pemativi egonyonhatu dzakafanana, izvi zvichireva kuenzana kwerheshiyo dzemativi egonyonhatu dzakafanana, zvisinei kuti gonyonhatu idzi hadzina kuenzana.
Ngatiti ABC rive gonyonhatu yakarurama ine gonyo rakarurama pana C, sezviri kutaridzwa pamufananidzo. Ngatitarei mutsetse kubva pana C, uchinorurama pahwaro AB papoyindi H. Poyindi H inokamura muzendami c kuita zvikamu d na e. Gonyonhatu idzva ACH rakafanana negonyonhatu ABC nokuti dzose dzine gonyo re90o, uye dzine gonyo rakaenzana pana A. Izvi zvinoreva kuti gonyo rechitatu rakaenzana mugonyonhatu dziri mbiri, iri gonyo riri kudanwa kunzi θ pamufananidzo. Nenzira imwechete yemafungiro tinoona kuti gonyonhatu CBH rakafanana negonyonhatu ABC. Kufanana kwegonyonhatu idzi kunoreva kuti panokwanisa kunyorwa tsazaniso dzinotevera:
Tsazaniso rekutanga rinoenzanisa cosine dzemakonyo ane zita θ, tsazaniso rechipiri rinoenzanisa sine dzemakonyo.
Rheshiyo idzi dzinonyorwa sezvizvi:
Tichiwedzanisa tsazaniso mbiri idzi tinowana,
zvakanyorwa pamusoro kana zvarerutswa zvinopa dudzirazivo raPythagoras:


text:
HARARE—
Nhengo dzeparamende dzemapato ese ari muhurumende dzashora mhirizhonga yezvematongerwo enyika dzichiti izvi zvinoratidza kuti pane vamwe vanhu vasiri kuteerera kurudziro yevatungamiriri vehurumende yekuti vanhu vagarisane murunyararo.
Nhengo idzi dzashora mhirizhonga yakakonzera kufa kwemwana wenhengo yeMDCkuheadlands, Christpowers Maisiri, neMugovera mushure mekupisirwa mumba nevanhu vanofungidzirwa kuti inhengo dzeZanu PF. Nhengo idzi dzashorawo kurohwa kwenhengo yeZanu PF inomirira Hurungwe East, Amai Sarah Mahoka, pakurwisana kwakaitika pakati penhengo dzeZanu PF kuMashonaland West.
Amai Mahoka vanonzi vakarohwa zvakaipisisa mukupera kwesvondo.
Vachipa pfungwa dzavo pamashoko akaturwa nemutungamiriri wenyika pakuvhurwa kwechikamu chekupedzisira cheparamende yechinomwe, mumiriri weBulawayo Central, VaEddie Cross veMDC-T, vashora zvakaitika kuHeadlands vachiti hazvina kunaka zvachose.
Mumiriri weMwenezi East, VaKudakwashe Bhasikiti, vati mhirizhonga haina kunaka uye vanhu vanofanira kuteerera mashoko emutungamiriri wenyika, VaRobert Mugabe, pamwe nemutungamiriri wehurumende, Vamorgan Tsvangirai, ekuti vanhu ngavasiyane nemhirizhonga.
Mumiriri weGlen Norah, VaGift Dzirutwe veMDC-T, vatiwo zvinoshamisa kuti VaMugabe vanoti vanhu vasaita mhirizhonga asi vanhu vemuhofisi mavo vachikonzera mhirizhonga.
Vati neMuvhuro chaiko vanhu vekumahofisi aVaMugabe vakavhiringa musangano wezvekushambadza bumbiro remitemo kuGlen Norah.
Dzimwe nhengo dzatiwo kana VaMugabe vachirevesa kuti havasi kuda zvemhirizhonga, vanofanira kupa mapurisa simba rekusunga vese vari kukonzera mhirizhonga sezvo vari ivo mukuru wemapurisa, mauto, vasori nemagadhijeri kana kuti Commander in Chief of the Zimbabwe Defence Forces.
Asi mumiririri weBikita South, VaJani Vharandeni veMDC-T, vati zvave kuitika zvinoratidza kuti VaMugabe havachatererwa.
Nhengo dzeparamende idzi dzatiwo mapurisa, ayo ari kutadza kusunga vanokonzera mhirizhonga, anomukira mumigwagwa achiita zvehuwori pamwe nekusunga masangano anoshanda akazvimirira nekutora marhedhiyo anoita kuti veruzhinji vanzwe nhau dzavanoda.
Zvichakadai, bato reMDC-T razivisa kuti Christpowers Maisiri acharadzikwa nechina kwadzikiti kuHeadlands. VaTsvangirai pamwe nehutungamiri hweMDC-T vanotarisirwa kuvepo pakuvigwa kwemwana uyu.